text:
Danny sabi ma ê podi mandadu kaza kualker hora mas tambê ê ta kunfia na si talentu pa kontinua ta luta pa kel prêmio final di 250 mil dolar y titulo di Master Chef.
“NOS POVO Ê KA MERDE NAU..”
Si ki Daniel Pontes Macedo screbi na si pagina di Instagram pa kumpanha foto di bandera di Cabo Verde … Ê tambe ku orgulho ki ê ta fla ma el ê primeru cabo-verdiano Master Chef y pa kel li ê ta agradesi tudu apoio di es grandi familia kriolu.
Es semana Danny Macedo ta subi na palku pa tenta konvensi na televizon kes mestri di kulinaria talvez + izigenti di mundo na kel maior show televizu di kulinaria ki ten na Merka ( The MasterChef di canal FOX).
Danny sabi ma ê podi mandadu kaza kualker hora mas tambê ê ta kunfia na si talentu pa kontinua ta luta pa kel prêmio final di 250 mil dolar y titulo di Master Chef.
Pra ja es rapaz di Boston sta vivi es aventura komu un sonho.
So entra na TOP 20 di prugrama pa el dja ê un sucesu.
Tudu kumesa mezis atraz kuandu Fox abri casting na area di Boston. Danny inscrevi pa tenta si sorti y dipos di aprezenta si pratu ê foi selesionadu a nivel nasional komu un di kes 40 konkorrentis di Top… Di es 40 kandidatos a vitoria final 22 dja iliminados na decorrer di prugrama…. So fika 18 y entre es sta Danny Macedo. Ê flal ma ki dal + forsa y motivason foi si fidju ki staba pa nasi.
KUZINHA KOMU TERAPIA…
Danny ta fla ma pa el kuzinha ê “kuza di familia”.
Foi na “velha escola” cabo-verdiana ki ê prendi fazi si primerus pratus, mas komu ê kria na area Boston undi ten txeu diversidadi kultural ê kumesa ta xplora outu gostus, otu tecnicas… Dipos ê bai studa na kulégio na Florida y foi la ki ê kumesa ta kuzinha pa si propi kabesa tambe komu komu un forma di mata sodadi y di engana stress.
Kuandu ê volta pa kaza y e kumesa ta trabadja si irmon foi diagnostikadu ku cancer. Pa tenta djuda ê dexa si trabadju ( el ê prufesor-asistenti) e dexa trabadju pa kuida di si irmon…. Foi enton ki e fla ma e kumesa ta odja kulinária komu “medisina”, komu un forma di kurativu... Ku kumida saudavel y fresku ê kreba da si irmon kel energia pa labanta di kama.
CAPVERDEAN STYLE…
Danny ta fla ma ê ta gostaba di fazeba + pratu cabo-verdianu nes show televizivu mas ta tornal difisil pamodi so es ten 15 a 30 minutos pa konfesiona ses pratu.…
Mas pra ja e sta kontenti ku “avental” di Master Chef ki ê konkista y ku reconhesimentu tantu di jury komu di publico, prinsipalmenti di publico cabo-verdiano. Es reconhesimentu ( si ki ê fla) es reconhesimentu ninguen ka ta tral el nen si ê iliminadu prosimu semana. The Lyon Chef. Fonte:ok


c: text/html

text:
Finkadu na Rais lansadu na Nuvenbru
Násia Gomi y Ntoni Denti D’Oro ta lansa ses disku dia 5 di Nuvenbru, na Praia. Finkadu na Rais dja sta ta obidu na Merka, sima ta da-nu konta rivista CVMusic World. Disku ten oitu musika. Kuatu kantadu pa Nha Nasia, otus tantu pa Nho Ntoni y dos musika fetu pa es dos djuntu. Un disku di batuku, un dezafiu di dos mestri.
“Keli é ses dokumentariu. Es meresi un projetu ki ta paga-es para tudu kusé ki dja es fazi pa kultura di Kabu Verdi”, palavra di Gugas Veiga, prudutor di disku, ki tem Eduino di Ferro gaita na aranju y Zunga Pinheiro na som. Dinheru di benda di disku é pa Násia ku Ntoni.
Gravason foi fetu na prinsipiu des anu, entre Janeru y Marsu, na Kapital Studio. Násia Gomi, di 80 anu y Ntoni Denti D’oro, di 78, é amigu dja dura y anbienti di gravason foi rei di sabi. Dos mestri di batuku, ta bota kunpanheru piada manenti manenti. “Ami si algen ganha-n na bunitu, N ta ganha-l na feiu”. Nha Násia é mudjer di forsa, ma Nho Ntoni ta bai ta mansa-l ku sé konbersu Sabi, na mansu-mansu. “Minina…abo bu ka odja ma nos é pa konpanheru? Ami dja-N Kre-u dja! Nu ten ki kaza!”.
Na dia 5, lansamentu di disku sta ben ser um festa. Tanbé, odja konvidadus: Ferro Gaita, Vadú, Nácia Gomi, Ntoni Denti D’Oro y Batukaderas Pó Di Terra.
Keli é sugundu disku di nos dos mestri. Násia Gomi grava Ku ses mosinhus y Ntoni denti D’Oro, Batuque&Finaçon, ku selu di Ocora Rádio France.
________________
Paladron: CvMusic World

robotstxt: allowed

filter: keep


text:
mulher na Cabo Verde e na Europa ki sata manda fotos e videos pa homen ki sta na França e Portugal pa mandaz dinhero.
Un duensa tantu pa mudjer ki ta kumercializa ses korpu komu pa kes homis ki ta kumpra foto. Kel li ê pelu menus opinion di un leitora ki també manda alguns fotos ki mudjer manda homis y até recibos di envios di dinheru ki homis manda mudjeris na Cabo Verde en troca di ses nudez. Si mensagen ê kel li:
“Es mensagem é pa tudu mulher na Cabo Verde e na Europa ki sata manda fotos e videos pa homen ki sta na França e Portugal pa mandaz dinhero.
Hora ki nos mulher nu sta bendi video ou nos foto nuua pa dinhero nu ta dexa di dadu valor, ê por isso tambem ki mulher perdi si valor. Mocinhos, mesmu si nu sta passa dificuldade ka nu bendi nos corpo pa homi, homi entre aspas pamodi homi ki sta na Europa ta trabadja baxu sol, friu e tchuba pa dipos troca ses dinhero ku fotos di mudjer nua. Es ka ten nome di homi mas sim di porco.
Hoje en dia tem na net SITE undi ta encontradu videos ku fotos di mulher nuua pa tudu gostu e qualidade. Si mulher ku homen pára pa pensa es ta odja ma kel li e un duensa... Mulher é sima pano brancu oras ki mancha ka ta sai. Nhos no da nos cabesa valor mulheres !!!
Só assim ki homens ta podi danu nos valor ....
Ami ê ka perfeita sima ninhun di nos nu ka é, mas n’sta manda kel mensagem li li pamodi horas ki nhos manda foto na nhos facebook pa recebi dinhero na es fotos ta passadu pa txeu otu alguén.
Obrigada.
fonte: ok
comenta


text:
Salense Airton sta di parabens
Duelo pa titulo tevi 2 protagonistas, 2 fidjus di Cabo Verde ( Matxu Lopes ku Ayrton Cozzolino) ki kompiti na limiti di ses forsa.
Na fin Airton foi + forti y pa segundo bes na si vida ê kumemora titulo di kampion mundial ( primeru foi na 2011) .
Embora ê ta kumpiti pa Italia ( si padrasto ê italiano) es joven “rasta” nascidu y kriadu na Sal ta divide es titulo ku Cabo Verde paiz undi ê nasi y undi ku 7 anos di idade ê kumesa ta domina segredos di onda di mar…Dono di un stilu unico y inovador, Airton ê di facto un di kes grandis impulsionador di Kitesurf freestyle y si movimentos kuazi ta atingi perfeison…Kriticos ta fla ma ê ten “kola na pé” y publico ta vibra ku si piruetas.
Kuantu a Matxu Lopes, amigo pessoal di Airton Cozzolino, kuantu a Matxu ê ta prumeti luta prosimu ano pa rekupera titulo mas “duelo” entri es 2 gigantes di kitesurf mundial inda sta longi di termina …
Parabens tambe pa cabo-verdianos Paulino Pereiro fika kuartu y “mítico” Mitu Lopes ki fika kintu na clasificason geral:
1. Airton Cozzolino
2. Matxu Lopes
3. Keahi de Aboitiz
4. Paulino Pereira
5. Mitu Monteiro
Fonte:ok


text:
Ann vizita Cabo Verde pa primeru bes komu jornalista “freelancer” mas ê ka rizisti y dipos ê volta “finka ankora”
Africa sempri “seduzi” Ann Brown, es afro-americana di New York ki dja ten uns 6 anos ta vivi na Cabo Verde.
Dipos di Gana na 2002 Ann vizita CV pa primeru bes komu jornalista “freelancer” mas ê ka rizisti y dipos ê volta “finka ankora” difinitivamenti na Praia capital undi pa alén di screbi artigos ê ta trabadja komu prufesora di inglez nun scola privadu.
Cabo Verde pa el foi “amor a primera-vista”.
Di tal forma ki ê fla ma ê ka teni ideia di bai vivi na States, embora ê ta vizital frekuentimenti ( Ann ê cazada y ê sta prepara pa recebi familia ki ta vivi na Merka).
Mas kuzé ki es afro-americana, formada na Jornalismo na New York University, kuze ki Ann odja na Praia ki lebal a troka “glamour” di New York city pa un cidade mutu + pakatu y ku mutu menus oportunidade prufesional?
Ann fla ma primeru foi kel kalor: Kalor humano.
Ê ta aprecia y e ta agradeci tudu kel “morabeza” y “gentileza” di povu cabo-verdiano, un povu ki ê fla ma enxinal odja vida di un otu forma. Tambe ê ta aprecia kultura di Cabo Verde ki ti inda ê kába discubri. Antis ê ta frekuentaba tcheu “clubes” y festival mas dipos ki ê caza ê fla ma e torna un mudjer mutu + cazeira.
Mas Ann, komu jornalista atenta ki el é, Ann ten també alguns “reparos” pa fazi. Por izemplo e ka ta komprendi pamodi ki lojas y servisus ten ki fitxa na hora di almosu ou pamodi ki kumida na Praia ê + karu ki na New York... Tambe ê fla ma Cabo Verde inda ten tcheu ki fazi pa midjora prestason di servisu y é justamenti es área ki e ta recumenda pa kenha ki kre bai vivi y invisti na Cabo Verde.
Mas si bu sta na Merka ou na kualker otu paiz y bu sta pensa na un dia instala na Cabo Verde Ann ta aconselhau pa primeru bu pai palpa terreno, “purba agu” sima ê ta fla.
Tambe ê ta recomendau prendi kriolu ou portuguez ki ê lingua oficial di Cabo Verde. Pa djuda ê ten un pagina na facebook intituladu “An American in Cape Verde” undi ê ta partilha si vivencia y si experiencia nes paiz ki dja ê ta konsidera si segunda Pátria.
Thank you Ann !!! fonte:ok


text:
NUNO DA COSTA GOLIADOR FAMADU...
Pa Nuno da Costa 2016 foi un ano en grandi.
Na mes di Marsu ê sina si primeru kontratu profesional ku Valenciennes FC y na ultimos 12 jogos ê marka 9 golos pa termina epoca komu midjor markador di es equipa francez logu na si primeru época komu profesional ( odja golos na video na kumentario) ...Portantu ka foi supreza kuandu ê foi konsideradu JUGADOR REVELASON di Ligue 2 nen ka foi surpreza kuando ê foi eleitu JUGADOR DO ANO di Vallenciennes.
2016 foi també ano ki Nuno Miguel da Costa Joia juga pa primeru bes pa seleson di Cabo Verde. Foi na dia 14 di Junho, na jogo di iliminatoria pa CAN 2017 kontra S.Tomé. Treinador Beto mandal entra na minuto 73 pa substitui Garry Rodrigues. 6 minutos dipos ê marka si primeru golo pa seleson di Cabo Verde ki ganha pa 2-1.
Foi si premeru y unico atuason ku seleson di Cabo Verde ki desdi enton ka marka ninhun golo y perdi tudo jogos ( 1-0 kontra Libia, 2-0 kontra Senegal y 2-0 kontra Burkina Faso).
Mas si Nuno da Costa ka txomadu pa entra na campo pa da si kontributo pa seleson en kontrapartida ê foi un jugador incontornavel di Valenciennes nes ano di 2016 ( na 17 jogos ê foi 16 bes titular y si “veia goliadora” da si equipa tcheu vitorias importantes, un “veia goliadora” ki sta dispersa kubisa di tcheu equipas di top francez).
Di kualquer forma pa Vallenciennes ka ta ben ser fácil konserva es kraki cabo-verdiano ki apezar di entra tardi na mundo di futebol prufesional ( ku 18 ano un fratura di tibia atrazal si kaminhada y foi ku 25 anos ki ê sina si primeru kontratu profesional) apezar di e entra tardi na futebol prufesional es joven nascidu na Praia inda ten tcheu pa mostra na futebol....Y certamenti inda ê ten tcheu pa da pa seleson di Cabo Verde. fonte:ok


text:
Resultadu podi ben komplika konta di Cabo Verde...
FIFA informa es kuarta-fera ki jogo di 12 di Novembro di 2016 ki Africa do Su, na caza, ganha Senegal pa 2-1 ta ser repitidu pamodi arbitro manipula rezultadu. Arbitro ê ganez Joseph Odartei Lamptey, na foto, ki Conselho Disciplinar di FIFA disidi iradia difinitivamenti di arbitragen y di tudo atividadi desportiva ( FIFA konsidera ma ê toma decizons “escandalosas” a favor di Africa do Sul sima un penalty ki ê “inventa”.
Jogo ta ripitidu na mes di Novembro ( FIFA ka anunsia dia ) mas ê ta kontisi provavelmenti dipos di ultima jornada di es torneio di kualificason na dia undi Senegal ta recebi na dia 06 di Novembro precizamenti es seleson di Africa do Sul ki Cabo Verde ganha 2 bes na espasu di 4 dia. Mas antis di recebi “Bafana Bafana” Senegal ta juga na Praia ku Cabo Verde na principo di Outubro, un jogo “crucial” pa Tubaron Azul na si kaminhada pa Mundial di Rússia….
Mesmu si Cabo Verde ganha Senegal e ten ki bai ganha tambe na Burkina Faso pamodi Senegal podi ben soma + 6 pontos nes duplo konfrontu ku Africa do Sul y termina kompitison ku 11 pontos ( Cabo Verde teni 6 pontos y pa e fazi 12 e ten ki ganha tudo 2 jogos ki sta falta)
Ê pur isu ki es dicizon di FIFA ta komplika konta di Cabo Verde ( Stranhu ê facto di FIFA leba 10 mes pa toma es decizon kuandu dja anu pasadu CAF dja tinha kastigadu es arbitro ku 3 mes di suspenson pa es mesmu motivo) fonte:ok


text:
Sima nu sabi Cabo Verde é considerado um pais ki ta preserva principios, valores, um pais reservado. tempo ta leba a mudança
Mi nsa bem faze um analiza pa uni es dois parti, u ki pa uns podi ser arte, pa otus podi ser otu kusa, mas é dificil agrada tudu mundo y nem tudu mundu sta prontu pa mudanças. Es video tem contiudo sensual, tem, tem contiudo sexual, tem sim. Agora problema di pessoas reclama, es ka sa fazel pa atinge artista negativamenti, simplismenti es sa difendi um principio kes ta acredita ma Cabo Verde tem.
Sima nu sabi Cabo Verde é considerado um pais ki ta preserva principios, valores, um pais reservado. Sempre nu ta obi pessoas mais grandi ta fla "na nha tempo é ka erra si". Mas na ses tempo es ka tinha tanto influiencia ki nu tem hoje em dia...
Mas sima nu sabi tempo ta munda, y mudança di tempo ka ta contici atoa, é resultado di tudu ki nu bai ta permite ao longo do tempo. Sim, si nu rapara hoje nu tem mais influencia di kusas ki ta bem di fora, y nu sta sujeito a influencia y a copia.
Ataki a novo video di lejemea sa ta ser sima quando pessoas ta ataca um alguem ki comenti krime y ki torna publico. Pamodi Atigamenti isso ka ta conteceba, Mas ku TV aberta, internet tudu ta entra na nos terra. Nton é normal nos cultura sofre alterason, pamomodi é sta sujeito a alterason, y ser humano sta em costante mudança...
U ki onte nu ka ta fazeba, hoje nu ta fazel pamodi nu odja ta fazedo na algun lugar, é podi ka ser aceito hoje, mas o ki hoje sa ta ser aceito, onte tambe é foi rejeitado. Ka nu pensa ma Brasil sempre foi kel ki nu ta odja, y nem na tudu parti di Brasil é ka kel ki nu ta odja na TV, tem em algum estado undi es ta preseva tradison, sima na Cabo Verde, tem cidades undi ki pessoas sta vive diferente ki na otu, y ki dja muda ku mais facilidade y rapides. Nu tem um grandi riqueza ki si ka prezerva ta perdi, mas si um dia perdi culpa é ka di um alguem, é di varios factores.


text:
Jimmy Pereira e primeru alguen ki sta anuncia si kandidatura pa eleison di Novembro pa Mayor di Brockton
PEREIRA FOR MAYOR...
Foi di fatu y gravata ki Jimmy Pereira ( na foto ku si fidju-femia) anuncia es tersa-fera na kumunikason social si kandidatura pa eleison di 2017 pa Mayor di Brockton.
Jimmy Pereira, 25 anos, fla ma ê kré uza tudu si experiencia y si konhecimentu pa sirbi populason di Brockton undi kuazi 1/3 di populason ê cabo-verdiano ou ,sima el, di origen cabo-verdiano.
Embora nunka ê ka izerci ninhun kargu ou funson politico Jimmy fla ma si vida y si konkistas ta mosta ma ê ten sentidu di responsabilidadi y vontadi y kapacidadi pa ultrapasa situasons dificil...
Ê ki sima txeu jovens kriolu nascidu y kriadu na turbulência di Brockton, infancia y adolescencia di Jimmy també ka foi facil...
Kantu e tinha 13 ano policia prendel pur invazon di domicilio y ê tevi ki pasa 1 ano nun centro de detenson pa jovens delinkuentis... Mas kontrariamenti a tcheu jovens ki ta kontinua na mau kaminhu, Jimmy konsigui “da volta por cima” y ê rekonkista si auto- estima y auto-konfiansa na Liceu Tecnico di Sgringfield undi ê foi lider di equipa di futebol.
Ku esforsu y determinason ê tra kursu di Geografia y Planeamento Regional na Westfield State University y desdi 2014 ki ê sta trabadja komu koordenador di transporti komunitário nun agencia di planiamentu regional di estado di Massachussets ( Old Colony Planning Council)
Jimmy, ki ê pai di 2 fidju, fla ma e sta entra nes luta pa si fidjus y pa tudu fidjus di Brockton ki mereci un futuro midjor nun cidade + solidário y fraternu.
Ê kré ser també porta-voz di vizinhansa y di kes familias + vulnerável nun cidadi markadu pa diversidadi y konvivencia étnico/kultural.
Mas Jimmy sabi també ma si eleison ka ta ben ser facil kontra kes “velhos barons” di politica local .... Mas e fla ma e sta preparadu pa luta , preparadu pa konku na tudu porta, pa participa na tudu kumicios y pa fazi kampanha na rede social pa e podi leba si ideia y si prujeto pa tudo votantis di Brockton... Kuantu a si juventude ki podi odjadu komu un desvantagen ê da izemplu di mayor Jasiel Correia, un joven di 23 ano y també di origen cabo-verdiano ki desdi anu pasadu sta dirigi cidade di Fall River ku sabedoria y eficacia. Resta sabi ti ki pontu cabo-verdianos na Brockton ki ê un eleitorado importanti ta uni en tornu di es kandidatura ki ten voz y rostu kriolu. Spadjal. fonte:ok


text:
Katorzi mi dja-m bá nha kaminhu
Mi ki s'ta fika ku mi
Es dor ki m-áita leba diáxi mi só ki buskâ-l
Sakédu má m-ka pode ku-el
Detádu e ta mariâ-m kabésa
Lapidu má dj-e karapati ta fasê-m falsiâ !
Ná ná nau, bai gó !
Témpu-simia dja pása, rinka midju na otu lugár
Busu busu si si nau, ó na dispidida !
Tiru ta sai albés pa kulátra,
Mi m-ka fasi náda sima m-kreba
Dádu si ki-m dádu sima m-obi sima m-fládu
Tiru ta sai albés pa kulátra
Mi m-ka fasi náda sima m-kreba
Dádu xikotáda sima flor di midju kankaram !


text:
Recordar é Viver: Livru di Carlos Tavares
Tudu es títulu di es livru, Recordar é Viver, e, en parti, baziadu na létra di múzika “Recordar é Viver” di Victor Esparadinha. Aliás, foi un skódja ki, di prinsípiu pa fin di es livru, ta leba-nu tudu kenha ki lé ô bai lé es livru, rekorda nos própi mimória di pasadu ku sabura y frustrasons, di amor y dizamor… Skant, nominhu di kaza di Carlos Tavares na fazi infantil y juvenile, ta vive un vida xei di amargura, primeru, pamódi e ka konvive, pa txeu tenpu, ku se pai, di pértu. Nu sabe ma se pai podu na prizon, la na ilhas di Bijagós, na Giné-Bisau, pa ajentis koloniais (PIDE) pa txeu tenpu, y se mai parti di es mundu tan sedu ki Skant, infilismenti fika sen kel amor di mai sima tudu mininu filis ta vive y kria.
Nes periudu di infansia, entri Alto Solarine y Txan di Likrin, Skant, mininu trakinu ma kunpridor di valoris duméstiku, vive, dipos di morti di se mai, kun tia “Tanha” ki faze dever di mai ki kria-l na pobreza ma ku dignidadi di mininu ki ta brinka na rua ku kulégas ma ruspetador y konsienti di se direitu di kriansa y pesoa, sen medu di faze pergunta pa prufesor y gentis grandi.
Nes perkursu di autor, di pasajen di skóla primária pa sekundária, Skant prende txeu y skuta kanpanha ki prufesoris ta fazeba kontra Amilcar Cabral, y kel-li, poi ta pokenta-l dimás ki el kumesa ta kuestiona pamódi txuma Cabral di terrurista? Y Americo Tomaz? Gentis persebe di es atitudi di Skant y, anton, es kumesa ta afronta-l psikulójikamenti ku ameasas ma e ka podeba kontinua skóla pamódi idadi. Di fatu, Skant, purfin, kaba pa larga skóla y el kumesa ta trabadja.
Na Txan di Likrin, Skant, líder natu, kumesa ta kria grupus di disportu y múzika ki poi Txan di Likrin na top di kes otus bairru di Sanvisenti pamódi ses fama di bons atletas y bons múzikus. Nes interrason di konvívius muzikal y disportivu, Skant ganha sinpatias y konvive ku gentis di skalon muzikal sima Cesaria Evora y otus ki sirbi-l di izénplu pa kontinua ku banda muzikal y grupu disportivu.
Mindelo, sidadi y Sanvisenti, ilha ki odja mininu Skant nanse, é palku di akontesimentus ki marka vivensia di autor, desdi jogu di bola na antiga sélibri praia di Matiota, na noti di konvívius y bebederas, na ranja pikénas ma tanbe na kre toma vida ku más seriadadi na buska di un trabadju midjor…
Na vida y na buska pa midjor senpri ta parse kontratenpus y kontrastis y Carlos ka fuji di es inpasi, pelu kontráriu, ku se spritu perspikás di un líder, el kontinua ta dumina se personalidadi y ultrapasa barreras. Mininu ku gana ba skóla ka dixadu kumesa ta trabadja y faze un bon saláriu. Infilismenti, dinheru foi tentason y leba Skant pa bebederas y boémia. Na es kazus, ta ten un luta entri ben y mal. Pa ben di Skant, na óra sértu, parse algen di bondadi, un grandi mentor, Manuel Inocencio, ki pega y finka pé na txon pa labanta Carlos di lama.
Es livru ta ritrata diferentis fazi di vida ki Carlos ta inkarna na personalidadi di ómi di oji. Sima ki Skant bai ta bira grandi, se spritu di diskontenti ku situason di ser kabuverdianu subjugadu só bira livri ku revoluson di 25 di Abril (1974) ki disperta se interesi y konprende ki, afinal, Kabral ka éra terrorista… motins di rivólta kumesa ta surji y Sanvisenti – Ribera Boti y Mindelo – foi fulkru di akata revoluson pa korre ku tugas y ses lakaius. Sanvisentinus inkluindu Skant konsigi korre ku tropa y toma radio barlavento.
Foi asin ki Carlos santa na tropa y sirbi tropa ku amor pa dizenvolvimentu di Kabuverdi pós indipendensia y toma vantaji di selera ses kunhesimentus kun kursu na Kuba.
Na bai ku ben, Carlos pensa ma vida di solteru e ka pa senpri, nun viaji di atividadi muzikal pa Santanton, autor paxona pa un kriola ki fasxina-l y e jura-l ma el ta lebaba el pa altar. Konkistas y más konkistas e konsigi pudera di amor di se vida, enbora sen apoiu di pai, ki más tardi, autor ben diskubri ki propi pai kumeteba un insestu ku se fidja di 3 anu na Angola. Dulce, nomi di es linda kriola di ilha di montanha, prokria dos fidju, un matxu un fémia ki kativa korason di Carlos y faze-l más lutador pa ki pon di kada dia ka faltaba na kaza di se amada.
Di Santanton pa Sanvisenti, di Sanvisenti pa ilha di Santiagu, es familia luta pa ben estar di ses fidju, y, difatu, na tudu pasa mal, es da ses reviravolta ti konsigi ranja un lar midjor tantu na Praia komu na Sanvisenti pa kalenta y kria fidjus ki el, Carlos, ka tevi sorti na se infansia…
Spriensia di Carlos nas ilhas tevi se kontrastis forti kuandu el sirbi tropa na Somada y Pedra Badeju. Kel mosin di Sanvisenti reintegra na interior di Santiagu y konvive ku jenti umildi di kanpu reafirmandu se kabuverdianidadi na luta di emansipason kultural. Karnaval di Sanvisenti, batuku y tabanka di Santiagu simenta-l na alma y ilumina-l se kriolidadi di ser kabuverdianu, afrikanu y sidadon di mundu… si tudu kabuverdianu podeba ten es priviléjiu di konxe Kabuverdi, di Djabraba pa Santanton, anton Kabuverdi ta serba más unidu na se diversidaddi linguistiku y kultural.
Nu sabe ma autor utiliza un linguajen na Purtuges sinplis, ka izajeradu, ma nu ta prizensia mumentus ki é prisizu dizabafa na Kriolu undi situasons ta pirmiti kaba ku afrónta, anton, bu ta dizafronta na Kriolu atraves di piada, rafodju, dizafor, pruvérbius y frazis típiku di varianti di kada ilha. Aliás, tudu skritor kabuverdianu ta utiliza es kapasidadi kriativu di lingua kriolu pa poi na bóka di personajens rialidadi di téra. Nu odja, pur izenplu, kuandu autor ta dizafia y kontraria izersitu purtuges kul kel ditadu “pedra ka ta jega ma garrafa” undi na Ribera Boti, frontadu, povu sai na rua y rizisti tropa. Kuandu autor, na viaji di Pedra Badeju pa Djer-Mai nun faluxu, odja séu bira mar el matuta “ ja bo kaí na mar, agora nadá”, o, anton, kuandu ta konkista Dulce undi kriola bunita responde-l “rapás di Sonsente sen pekéna? Ka bo faze-m ri, bo ta na goze, né!” Sima N fla, es puder kriativu é móda un pinsel na téla…
Es livru, purtantu, sta divididu pa kapítulus y tudu el sta diskrebedu na 34 kapítulu, kada un ku se tema principal. El ta kumesa ku infansia y juventudi di Skant pa termina ku ilojius y kontra ilujius di figuras pulítiku na un Kabuverdi pós indipendensia y konkretizason di demokrasia na se stadu di direitu demokrátiku.
Nu tenta, anton, djobe alguns atitudis y atributus ki autor ta da-nu komu izenplu di riflekson na óras ingratas y konxe más es ómi dinámiku y umanista. Insertezas di imigrason, di ilegalidadi pa legalidadi, trabadju duru y poku saláriu pa manda pa téra y djanbrabi limé ta faze di Carlos un pesoa ki sufre, sakrifika y vense pa dipos toma rédia na diferenti frentis asosiativus pa lidera y djuda kes más nesesitadu. Anus di trabadju voluntáriu na CACD y otus grupus ta dimonstra kapasidadi umanista di autor na rezoluson di prublemas social. Spriensia di ilha di Santiagu fika na alma di autor y, un di kes mumentus más inportanti na imigrason foi enkontru di autor ku Norberto Tavares pa ser se doador di un rin. Na es interason, Carlos ku familia di Norberto vense fronteras y autor bira un ídolu tantu di mai y familia di Norberto komu di familia di autor, Kabuverdi y komunidadi imigranti enjeral. Ku es atu nobri, Norberto konsigi vive pa uns mezis, y. oji, nundi k’el sta, é un vos di speransa, un vos di Kabuverdi di speransa transfiridu na umanismu y kabuverdianidadi di Carlos Tavares.
Stória di Carlos linhabadu nes livru ka ten nada di fikson, purtantu e ka un romansi. É un stória di spriensia vividu ku dor y sodadi, ku sakrifísiu y susésu. Nu entantu, disaboris ka falta y tudu ben kulmina ku pididu di divorsiu, di amor di se vida, sen sabe motivu. Kel-li lasera-l se korason pa senpri. Stória di es livru ta ronda sobri propi autor na ses mumentus sabi, mumentus kasabi, kontrastis di pensamentu y imosons ki ta po-nu viaja na pasadu, prizenti y futuru tantu na Kabuverdi komu na diaspora pa nu kumuga un padasin di se vida. Pa nu konprende midjor es relason di karater di autor nu meste lé es livru y refleti nos stória, nos pulítika y faze di nos kabesa, pensadoris undi pensamentu krítiku y razon ta ser nos kauza di izistensia.
Es livru é un atu eroiku di un eroi ki ka sabe ma el é eroi, ma povu ki ta fla y manifestasons di solidariedadi sta stanpadu na fotografias di livru ki bale más ki palavras. Kes kondekorasons y omenajens tantu di Governu di Kabuverdi komu di entitadis pulítikus, asosiasons y klubis é un dádiva di ruspetu y rekunhesimentu ki autor di “Recordar é Viver” ben merese.
Pa N konklui, N kre fla ma mensaji ki autor ta dexa pa nos Kabuverdi é pa ten más studus sobri pedofilia (Santanton y Djarfogu). Universidadis dja nu ten. Nu meste dibrusa sobri prublemas antroplójiku kabuverdianu y faze di nos studantis peskizadoris y investigadoris ku kréditu internasional.
Nu kre rekomenda nhos tudu pa kunpra un kópia di “Recordar é Viver” pa djuda-nu rekorda nos própi storia ki bale pena konta. Nos tudu nu djunta mon pa nu da un salva di palmas pa nos autor y amigo Carlos Tavares.
Manuel da Luz Goncalves
05/28/17


text:
Lisboa, 22 de março de 2018
https://santiagomagazine.cv/index.php/cultura/1299-um-amargo-dia-mundial-da-poesia
TABAKARIA
N ka nada.
Nunka n ka ta ser nada.
N ka pode kre ser nada.
Trandu kel li, n ten dentu di mi tudu sonhu di mundu.
//
Janelas di nha kuartu, di nha kuartu di un-dus milion di mundu ki ningen
ka sabe é kenha
(I s'es sabeba é kenha, kuse k'es sabeba?),
Nhos ta da pa un rua undi ninhun pensamentu ka ta txiga,
Rial, inpusivelmenti rial, sertu, diskonhisidamenti sertu,
Ku misteriu di kusas baxu di pedras ku seris,
Ku morti ta poi umidadi na paredi i kabelu branku na omis,
Ku distinu ta konduzi karosa di tudu pa strada di nada.
//
Oxi n sta dirotadu, sima ki n sabe verdadi.
Oxi n sta odja klaru, sima ki n sta pa n more,
I n ka tenba más armundadi ku kusas
Sinon un dispidida, ki ta bira es kaza i es ladu di rua
Fileras di karuaji dun konboiu, i un partida pitadu
Di dentu di nha kabesa
I nhas nerbu sakudidu ku osu ta xukalia na ta bai.
N sta spantadu oxi, sima kenha ki pensa i atxa i skese.
Oxi n sta divididu entri lialdadi ki n debe
Tabakaria di kel otu ladu di rua, sima kusa rial pur fora,
I sensason ma tudu é sonhu, sima kusa rial pur dentu.
//
N fadja na tudu kusa.
Komu n ka fase ninhun prupózitu, si kadjar tudu era nada.
Skola k'es da-m
N dixi d'el pa janela di trás di kaza.
N ba ti txada ku prupostus tamanhu,
Mas so erbas ku arvis ki n atxa la,
I ora ki tenba algen era igual a kes otu.
N ta sai di janela, n ta xinta nun kadera. Na kuze ki n al pensa?
Kuze ki n sabe di kel ki n ta fase ben ser, mi ki n ka sabe kuze ki n é?
Ser kel ki n ta pensa? Mas n ta pensa ma mi n é tantu kusa!
I ten tantus ki ta pensa ser mesmu kusa ki ka pode ten tantus!
Jeniu? Nes mumentu ten mil sérebrus ta sunha ta atxa, sima mi, ma
es é jeniu,
I kenha ki sabe, stória ka ta marka nen un,
Ka ten sinon strumu di tantu konkista futuru.
Nau n ka ta akridita na mi.
Na tudu manikómiu ten dodus maluku ku tantu serteza!
Mi ki n ka ten ninhun serteza, mi é más sertu o menus sertu?
Nau, nen na mi....
Na kantu kuartu pertu di seu i kuartus ka pertu di seu di mundu
Nes ora ka sta jenius pa-es-propi ta sunha?
Kantu aspirason altu nobri i tomadu ku klareza —
Sin, verdaderamenti altu nobri i tomadu ku klareza —,
I kenha ki sabe si pusível di rializa,
Ka ta odja nunka sol ta ratxa rial nen es ka ta atxa obidu di algen?
Mundu é pa kenha ki nanse pa konkista-l
I non pa kenha ki ta sunha ma pode konkista-l sikre e ten razon.
N ten sunhadu más ki kusas ki Napulion fase.
N ten pertadu na petu, k'é ka rial, más umanidadi ki kristu.
N ten fetu, sukundidu, filuzufia ki ninhun Kant ka skrebe.
Mas mi é, i si kadjar n ta ser senpri, kel di kuartu pertu di seu,
Sikre n ka mora na el;
N ta ser senpri kel ki ka nanse pa kel li;
N ta ser senpri apenas kel ki tinha kolidadis;
N ta ser senpri kel ki djuntu dun paredi sen porta e spera p'es abri-l
porta
I kanta kantiga d'infinitu nun kapuera,
I obi vos di dios nun posu tapadu.
Kre na mi? Nau, nen na nada.
Pa natureza dirama-m riba di kabesa ta arde
Si sol, si txuba, kel bentu ki ta atxa-m kabelu
I restu ki ta ben si ben, o ten ki ben, o dexa di ben.
Skravus kardíaku di strelas,
Nu ta konkista mundu interu antis d'e labanta-nu di kama;
Mas nu ta korda i el fitxadu
Nu ta labanta e ka ta djobe nen pa nos,
Nu ta sai di kaza i el é tera interu,
Djuntadu ku sistema solar i karera nhu santiagu i indifinidu.
//
(Kume xukulati, minina,
Kume xukulati!
Odja ma ka ten más metafízika na mundu sinon xukulati.
Odja ma tudu rilijion ka ta nxina sinon faze fatiota.
Kume, minina tudu ntoladu, kume,
Si n podeba kume xukulati ku o-mesmu verdadi ki bu ta kume!
Mas mi n ta pensa i, na ta tra papel di prata, k'e di fodja di stanhu,
N ta bota tudu pa txon, sima n ten botadu bida):
//
Mas o-menus ta fika di margura di kel ki nunka n ka ta ser
Kaligrafia rápidu d'es versus
Portal kebradu pa inpusível.
Mas o-menus n konsagra pa mi un disprezu sen lágrimas,
Nobri pelu menus na jestu largu ki n ta fúlia
Kel ropa xuxu ki mi n é, sen rol, pa kusas na ses kontise,
I n ta fika la na kaza sen kamiza.
//
(Bo, ki bu ta konsola, ki bu ka izisti i purisu bu ta konsola,
Ó deuza grega, konsebedu sima un státua bibu,
Ó patrísia rumana, ki más nobri i más disdisgrasada é npusível
Ó prinseza di trovadoris, ton gentil i kulurida,
Ó markeza di séklu dizoitu, dikotadu la lonji,
Ó kes mudjeris freska, famadu, di tenpu di nos pai,
Ó n ka sabe kuse k'é mudernu — n ka ta konsebe ben kuse —
Tudu kel li, seja kuse ki bu é, pode nspiradu pa nspira!
Nha kurason é un baldi dispixadu.
Sima kes ki ta invoka spritu ta invoka spritu, n ta invoka
Mi propi i n ka ta atxa nada.
N ta txiga pa janela i n ta odja rua ku un klareza total.
N ta odja lojas, n ta odja paseius, n ta odja karus ta pasa,
N ta odja kriaturas bibu ki ta kruza bistidu,
N ta odja katxor ki tanbé izisti
I tudu kel li ta peza-m sima ki n kondenadu bai pa lonji,
I kel li tudu é stranjeru sima tudu kuza.)
//
N vive, n studa, n ama, ti n akridita,
I ka ten algen ki ta pidi zimola ki n ka ta inveja oxi so pamodi el é ka mi
N ta odja pa ratadju di kada un, si txagas i mintira,
N ta pensa: si kadjar nunka bu ka vive nen bu ka studa nen bu ama nen
bu ka kridita
(Pamodi é pusível fase rialidadi di tudu kel li sen fase nada di kel li);
Si kadjar n izisti apenas sima un lagartu ki kortadu rabu
I k'é rabu pa la di lagartu ta ramexe manenti.
//
N fase di mi kuse ki n ka sabe,
I kusé ki n podeba fase di mi n ka fase.
Kel domino ki n bisti staba eradu.
N fika konxedu logu pa kenha ki n ka era i n ka disminti, i n perde.
Kantu n razolbe tra maskra,
E staba pegadu na nha rostu.
Kantu n tra-l i n djobe na spedju
Dja n staba bedju.
N staba moku, dja n ka sabeba bisti domino ki n tra.
N bota maskra fora i n durmi na kau bisti
Sima un katxor ki jerensia ta tolera
Pamodi e ka ta fase ninhun mal
I n ta ba skrebe es stória pa n prova ma mi é sublimi.
Isensia muzikal di nhas versu inútil,
N ta kreba atxaba-bo sima kusa ki n faseba,
I n ka fikaba senpri dianti di tabakaria dipadianti,
Ta kalka ku pe konsiensia di sta izisti
Sima un tapeti ki un mokeru tropesa n'el
O un kapaxu ki siganus furta i ka baleba nada.
//
Mas donu di tabakaria txiga porta i e fika na porta.
Ku diskonfortu n djobe-l ku kabesa tortu
I ku diskonfortu di nha alma ta ntende mal.
El e ta more i mi n ta more.
El e ta dexa tabuleta, mi n ta dexa versus.
Nun sertu altura tabuleta ta more tanbé i rua undi ki tabuleta stevi,
I kel língua ki versus foi skritu na el.
Dipos ta more kel planeta ta da boita undi tudu kel li kontise.
Notus satéliti dotus sistema kualker kusa parsedu ku algen
Ta kontinua ta fase kusa parsedu ku versus ta vive baxu di kusas
parsedu ku tabuletas,
Un kusa senpri dianti di kel otu,
Senpri un kusa ton inútil sima kel otu,
Inpusível senpri ton stúpidu sima rial,
Misteriu di fundu senpri ton sertu sima sonu di misteriu di superfisi
Senpri kel li senpri otu kusa o nen un kusa nen otu.
//
Mas un omi entra na tabakaria (pa kunpra sigaru?)
I rialidadi ki ta faze sentidu kai di rapenti riba di mi.
N arma labanta si xeiu di forsa, konvensidu, umanu,
I n sta ba tensiona skrebe es versus undi n ta fla u-kontráriu.
Ora ki n sta pensa skrebe-s n ta sende un sigaru
I na sigaru n ta saboria libertason di tudu pensamentu.
N ta sigi fumu di sigaru sima ki n sta sigi un rota singular,
I n ta goza, nun mumentu konpitenti i di sensason,
Libertason di tudu spekulason
I konsiensia ma metafízika é un konsikuensia di sta mal-dispostu.
//
Dipos n ta deta pa trás na kadera
I n ta kontinua ta fuma.
Timenti Distinu ta pirmiti-m kel li n ta kontinua ta fuma.
//
(Si n kazaba ku fidju-fémia di mudjer ki ta lababa-mi ropa
Si kadjar n ta serba filis).
N ta bisti kel li n ta labanta di kadera. N ta bai janela.
//
Omi sai di tabakaria (ta ba ta mete troku na djilbera?).
Ah, n konxe-l: é Stevis sen metafízika.
(Donu di tabakaria txiga porta)
Sima ki pur un instintu divinu Stevis vira e odja-m.
E fase-m adios ku mo, n grita-l adios o Stevis, i universu
Rakonstrui pa mi sen idial nen speransa, i Donu di Tabakaria poi ta suri.


text:
Karu(a) amigu(a) di nos lingua, Saudason! Pamodi nos diver di kabu-verdianu e ka xinta spera so pa Guvernu, N sa ta tenta fazi algun kuza pa...
Post sobre Criolo! Contribuison di un Amigo!
Karu(a) amigu(a) di nos lingua, Saudason!
Pamodi nos diver di kabu-verdianu e ka xinta spera so pa Guvernu, N sa ta tenta fazi algun kuza pa divulgason di alfabetu kabu-verdianu ofisial. N ten inprison ma maior parti di kabu-verdianus ka konxi ALUPEC sima el publikadu na Bulitin Ofisial. Fasilita si asesu – atraves di un sinplis sikuensia di clicks na internet – N ta pensa ma e inpurtanti.
Pur isu:
I) N pidi Dr. Horácio Moreira Semedo i el fazi riproduson, ku scanner, di Bulitin Ofisial (louvadu seja!);
II) N kria un e-mail na site www.yahoo.com so pa meti dentu del ALUPEC; III) oji dja N pruveita oportunidadi di un notisia na A SEMANA ON LINE sobri nos lingua – pa divulga modi ki tudu algen ki kre podi ten asesu a ALUPEC di me di vera na internet.
Pa odja modi ta tendu asesu (atraves di internet) a fotokopia di Bulitin Ofisial di Guvernu di Kabu Verdi ku ALUPEC, ti ki nhu(a) abri aneksu, nhu(a) fazi click na “Ver a reaccao ao artigo” di baxu di “Comentários sobre este artigo”, na fin di notisia.
Ta serba bon ki nhu(a) reenkaminha es e-mail pa tudu kes ki ta valoriza kuza mais inpurtanti ki ses mai nxina-s: lingua kabu-verdianu – armariu di nos alma!
En prol di lingua ki nos mai nxina-nu ku tudu amor di ses alma, di Diaspura a Brava, ku skala na Ilha di Montanhas!
Obs:
I) na kazu di kualker inprivistu, nha e-mail e: marciano_moreira@yahoo.com;
II) ALUPEC = Alfabeto Unificado Para Escrita do Cabo-Verdiano = pa ivita ki kada un fika ta skrebi di si manera, sen regras, pamodi sen regras e mais difisil nu ntendi kunpanheru atraves di kuzas skritu (nos lingua e mutu bunitu pa kontinua ta skrebedu tudu kalapitxadu, kada un di si manera).
PS: pa ultrapasa kualker kontratenpu, N ta ripiti lisin modi ki algen podi abri na internet Bulitin Ofisial ku alfabetu kabuverdianu – bai pa:
I) www.yahoo.com
II) click na My Mail (di baxu di YAHOO!)
III) na spasu frenti Yahoo!ID intruduzi:
alupec121998@yahoo.com
IV) na spasu frenti Password intruduzi:
alfabetu
V) click na Inbox (na ladu skerdu)
VI) click na ALUPEC (pa baxu Subject)
VII) click na ALUPEC (pa baxu Attachments)
VIII) click na Download Attachment.
Prontu: abri Bulitin Ofisial i boa sorti!
Fonte: marciano.moreira@gov1.gov.cv
About author: Angelo Barbosa
O Son varia com a (L)Atitude.
7 comments:
Thanks Djinho!!!
E un Muitu Obrigadu pa Sr. Marciano Moreira!!!
Dja ten txeu tenpu ki N staba ku vontadi bota mon na ALUPEC.
Pa fasilita kuzas, dja N poi un kopia di kel B.O. na:
http://alupec.kauberdi.org
Un abrasu...
Djinho, bo e masimu - kel li e maravilhozu! N fika kontenti ku bu riason - muitu efikaz!
Pa Sr. Salim - so N ta fla-l ma N sta maravilhadu ku forsa di verdadi misturadu ku novus meiu di kumunikason!
N tinha konsiensia ma ifetivamenti nha kaminhu tinha un grandi distansia - ku un monti di "click". Grasas a Sr. Salim, gosi ALUPEC ofisial sta a 1 click di distansia!
Finominal!
Já estou a ficar cansado do Sr. Moreira e de toda a publicidade que ele tem feito para promover o ALUPEC. Quero aproveitar para desmitificar umas coisas e esclarecer outras a quem não entende destes assuntos:
1 - Ainda bem que o Sr. Moreira permitiu que todos pudessem aceder ao documento oficial que fala sobre o ALUPEC, para que se apercebam que o ALUPEC contém erros graves:
a) O ALUPEC não é nem uma gramática nem um dicionário. É uma norma alfabética. Portanto, o ALUPEC apenas diz que se usam as letras A, B, K, e assim por diante. O ALUPEC não é uma gramática porque não diz quais vão ser as regras de gramática que deverão ser adoptadas por todos quando o crioulo for normalizado. O ALUPEC também não é um dicionário porque não diz qual vai ser a forma fixa para cada palavra: por exemplo, só no crioulo de Santiago, como é que se deverá dizer, “sfrêga”, “frêga” ou “fiêrga”?
b) O ALUPEC não é “unificado”. A partir do momento que ele permite várias escritas para a mesma palavra ele deixa de ser “unificado” e passa a ser “diversificado”.
c) O ALUPEC não é de base fonológica, mas sim de base fonética. Os exemplos dados no ducumento referente ao ALUPEC mostram que o(s) autor(es) não conhece(m) nem o sistema fonológico do crioulo, nem o sistema fonético do crioulo.
d) A partir do momento que se trata de um sistema fonético, cada pessoa passa a escrever exactamente como pronuncia. Portanto, em vez de termos 9 maneiras diferentes de escrever o crioulo (uma para cada ilha), passamos a ter 475.948 maneiras diferentes de escrever o crioulo (dados da população residente em C. Verde em 2005; imaginem se eu somar os cabo-verdianos que estão fora...!).
e) O(s) autor(es) do texto do ALUPEC não conhece(m) o crioulo cabo-verdiano na sua diversidade: o que dizem ser “crioulos de Sotavento” tratam-se de facto de características do crioulo se Santiago; o que dizem ser “crioulos de Barlavento” tratam-se de facto de característcas do crioulo de São Vicente. Por favor, respeitem e tenham em conta os outros crioulos também.
f) O(s) autor(es) do texto do ALUPEC não sabe(m) o quê que é um ditongo e o quê que é um hiato.
g) O(s) autor(es) do texto do ALUPEC não sabe(m) o quê que é uma oclusiva palatal.
h) Existem (muitos) outros erros de interpretação que não vou expôr aqui.
2 - Portanto, o Sr. Moreira, e todos esses “defensores de meia-tigela” (sim, de meia-tigela, porque um defensor honesto do ALUPEC não se prestaria a papéis tristes) não devem pôr a carroça à frente dos bois.
a) Usar o ALUPEC não significa que já se pode escrever em crioulo. Ainda há muito caminho a ser feito até que se chegue a uma forma aceitável de crioulo, independentemente de se usar ALUPEC ou outra coisa qualquer.
b) O Sr. Moreira deve parar de divulgar a ideia que um alfabeto fonético/fonológico é a melhor maneira de representar uma língua. Isso não está provado!!! O que revela que ele não tem mínimo conhecimento dos sistemas de escrita (de base latina ou não) e nem da história dos respectivos sistemas de escrita.
Para que fique bem clara a minha posição, eu nunca disse se sou a favor do “k” ou do “c”, para mim é indiferente. O que eu quis dizer é que o ALUPEC está incompleto, contém erros, e que usar um determinado alfabeto não quer de maneira nenhuma dizer que já se pode escrever numa língua.
Sr Anonimu e sanhadu!
Algun dia nhos odja un kabesa mariadu ta xatia pamodi sa ta divulgadu un lei? Sr Anonimu dja nhu perdi tinu! N sa ta divulga un lei (Dikretu-Lei numeru 67/98, di 31 di Dizenbru, in Suplimentu numeru 5) pa prumovi kondisons pa futuru ofisializason di nos lingua - isu signifika kunpri ordi stabilisidu na numeru 2 di artigu 9º di nos Konstituison. N ka sa ta divulga fotu pornografiku nau! Si lei teni algun eru, nhu bai papia ku Doutor (istu e, el e ka Dr. pur extenson, mas sin LINGUISTA PhD pa un universidadi franses), N sa ta flaba, nhu bai papia ku Doutor Manuel Veiga, Ministru risponsavel pa dilijensia kureson di iventuais falhas na ALUPEC.
Si Doutor Manuel Veiga ka trata nho, nhu bai ter di kelotu Manuel, la Trindadi - la el ta trata nho di kabesa. Si nhu sta la tera lonji - nhu debi apruveita prosimu feria nes TenIslands...
Es Sr Anonimu dja perdi tinu baridu - el skesi ma el e anonimu! Modi ki N ta sabi kuze ki el ta difendi o dexa di difendi - si N ka sabi el e kenha?! Nhu spera N lenbra nho: nho e anonimu - istu e, nhu sta sukundidu pabaxu saia di anonimatA, pa ataka-m, ami ki tivi koraji di poi nha nomi: Marciano Ramos Moreira, vulgu Marsianu nha Ida Padri Nikulau Ferera. N sa ta diskunfia ma nen kelotu Manuel di Trindadi ka ta da konta di rekadu. Pur isu, N ta konselha Dr. Manuel di Trindadi kel li:
a) duensa di Sr Anonimu e: txoru matxikadu;
b) kauza: rikalkamentu di dizeju kalapitxadu;
c) medikamentu: TXUPA LIMON,
na txeia txabeta nos kretxeu
na txoru matxikadu ses skrita kalapitxadu
Alfabetu kabu-verdianu ofisial ta sirbi pa skrebi tudu variantis di nos lingua – di Santu Anton ti Brava, ku skala na Diaspura. Pur isu, kenha ki difendi alfabetu aprovadu pa Guvernu ka ker dizer ma el kre pa varianti di Santiagu o di Santu Anton ser lingua ofisial. So ta signifika ma el sa ta difendi ma nu debi skrebi ku sinais (letras) kriadu pa nos sientistas i aprovadu pa Guvernu lijitimu, pa riprizenta kada son ki ta sai di garganta di nos tudu, di Ilha das Montanhas kanba Ilha das Floris. Asi, si nu ten un mesmu kodigu (letras) ki tudu algen sabi undi el podi studa-l, nu ta ntendi kunpanheru midjor atraves di skrituras. Imajina si N staba ta skrebi ku letras japunes? Mesmu ki N skrebi palavra KABU-VERDIANU ku letras japunes leitor ka ta ntendeba. Txeu algen sa ta kontinua ta skrebi nos lingua sima ta da-l na kabesa - tudu kalapitxadu. Ninhun lingua di me di vera ka ta skrebedu di kualker manera – kenha ki ta da lingua ki si mai nxina-l ku tudu amor valor ten ki sigi un alfabetu fetu pa kabu-verdianus di kabesa (alfabetu sientifiku) pa sirbi-nu.
Podi gravadu, di grasa, ku 1 klik so, regras di alfabetu kabu-verdianu aprovadu pa nos Guvernu (fotokopia fiel di Bulitin Ofisial) na site: www.kauberdi.org/alupec.pdf
Es puema ta difendi alfabetu ki ta sigi prinsipiu “pa kada letra un so son, pa kada son un so letra” – kel mesmu prinsipiu difendidu pa alfabetu kabu-verdianu ofisial, ki konxedu pa sigla ALUPEC. Pamodi N ta pensa ma e nos diver dexa nos disendentis livri di kansera di ten ki dikora modi ta skrebedu kada palavra.
Si nhu(a) gosta di puema, nhu(a) reenkaminha-l pa otus – asi nhu(a) ta da kontribuison di nho(a) pa libertason di disendentis di nho(a) di kontratenpus di erus ortografiku ki nu ta pasa ku purtuges. Si nu ta pasa prublema ku purtuges (senpri ta purgunta nos kabesa modi ta skrebedu tal palavra?), nu ka mesti dexa nos disendentis ku es mesmu prublema ti ki es ta skrebi nos lingua kabu-verdianu – pamodi nu debi prendi ku erus di otus pa nu garanti un vida midjor pa nos disendentis.
Ifetivamenti, alfabetu kabu-verdianu ofisial ta prendedu faxi pamodi el ten so 2 diferensa inpurtanti ku nos tradison di skrebi nos lingua ti oji:
I) kada letra ta riprizenta un so son (pur izenplu, O e senpri Ó na tudu palavras – istu e, ka ta pirmitidu le O, as ves Ó, as ves U, sima na palavra purtuges copo).
Izenplus: copo = kopu; leme = lemi; fogo = fogu; gato e genti = gatu i jenti; tambe e tanto = tanbe i tantu; unta um oleo = unta un oliu; exame isento de enxame cheio de força = izami izentu di enxami xeiu di forsa; etc.
II) letra C (ki ta poi algen leba purada na purtuges - pamodi el ten: as ves son di S, sima na palavra purtuges cego; as ves son di K o Q, sima na palavra purtuges coitado), N sa ta flaba, letra C mandadu di volta pa Lisboa, djuntu ku si rabu Ç, maridu CH, fidju TCH i primu Q. Istu e, pa kada un di son di C na alfabetu purtuges pasa ta ten un so letra o un so digrafu na alfabetu kabu-verdianu ofisial (son s = s; son k ou q = k; son ch = x; son tch = tx).
Izenplus: siciliano = sisilianu; sentinela sem sentido na centro de praça sempre ta leba cem flexon = sentinela sen sentidu na sentru di prasa senpri ta leba sen flekson; cabeça = kabesa; casa = kaza; camisa = kamiza; xeque de Arabia ta djuga cheque cu chefe de tropa = xeki di Arabia ta djuga xeki ku xefi di tropa; coraçom = kurason; tchuba tchobe bedjo = txuba txobi bedju; quando = kuandu; contente = kontenti; cinema = sinema; caminho = kaminhu; julho = julhu; etc.
Ku es 2 kunhisimentu so – dja nhu(a) podi kumesa oji me ta uza alfabetu kabu-verdianu ofisial. Nhu(a) lenbra so es regra: nhu(a) skrebi sima nhu(a) ta le i nhu(a) le sima nhu(a) ta skrebi.
Di zimola, na nos lingua ka nu fazi sima na purtuges, ki ta skrebedu di un manera i ta ledu dotu manera – so pa konfundi nos mininu kabesa! Konplika sen tra vantaji kuza ki podi ser sinplis e sinal di falta di intilijensia - basta di burisi! Ka nhu(a) dexa-s ngana nho(a) ku konversa fiada! Ka ten sentidu ben papia di nos tradison nes kazu. Lenbra ma alfabetu e ka pa nos ki sa ta kaminha pa bedjisi, mas pa nos disendentis ki inda ka bai skola – es ki ta ben pasa mal si nu dexa-s ku alfabetu ki es ten ki purgunta – mas, modi ta skrebedu es palavra li?
Marciano Ramos Moreira, marciano_moreira@yahoo.com
Sr. Moreira não percebeu patavina de o que eu disse!!!
Modi ki Sr Anonimu kre pa N persebe-l, si:
I) Sr Anonimu ta fla so kuzas sen pe nen kabesa?
II) nhu ten tantu vergonha di asneras ki nhu ta fla - ki nhu ta sukundi pa baxu saia anonimatA?
III) kel ki nhu ta gostaba di fla nhu ka ta xinti koraji di fla, mesmu pa baxu saia anonimatA, pamodi ta serba un erizia?
IV) mi e ka Dr. Manuel di Trindadi, spisialista na ntendi kabesa mariadu?
Nhu podi ladra a vontadi na skrita kalapitxadu (tudu ora ta bai konsulta disionariu pa djobi modi ta skrebedu tal palavra, pamodi e un ortografia dispruvidu di lojika, kel mesmu difeitu ki ten konbersu di nho, se difensor pa alfabetu kabu-verdianu). Mas ten un kuza ki Sr Anonimu podi fika siguru:
ma nes kutelu so ta kantadu
xa xe xi xo xu, sima xutu na ku
di xatu ku si xaropi
di xeki sen xeki
di xisa kel xikra
di xogun ki bira xofer
di xukru ku xule
i txa txe txi txo txu, di txupa limon
na txeia txabeta nos kretxeu
na txoru matxikadu ses skrita kalapitxadu
Na verdadi,
pueta dja kanta dja
i ki dja ka ta disdja!
Alfabetu kabu-verdianu ofisial sta na:
www.kauberdi.org/alupec.pdf
N ta fla-bu oji
Ka bu dexa-s
kontinua ta po-bu ses oredjas
pamodi kabesa di Afrika ku Europa
dja bu teni dja
Nos mininu es ka ta ratxa
pabia nu prendi ku rei Salumon
spadja es txabeta
pa spanta santxu i falsu mai
es tudu ten rabu


text:
Tempo di Mininu
(Djoy Amado)
Mi n-ta lembra di kel vontadi di bira grandi
K’ê pa n-serba livri di tudu privasson
Fórti n-kria kórri txada à vontadi
Liberdadi di vivi sem medo riprienson
Más kel li ê só ponta d’Iceberg
Pamodi nu fundu mi era mutu mas alegri
na nha infância
Mas ami à midida ki n-bá ta kêrsi
Kel ladu alegri di infância bá ta perdi
Ta distânsia
Ê lembransas tão bunitus
Ki n-tem vontadi, sim
Di bira mininu más um bês
(li na Praia Maria)
Ê lembransas tão bunitus
Ki n-tem um sodadi sem fim
n-kre nha tempu di mininu mas um bez
n-kre nha tempu di mininu mas um bez


text:
(Biografia)
Francisca Gomes Furtado Miranda nase di un mudjer sima tudu fidju parida, mas e botizadu anti ten seti dia. Boita rabês sônbra si nasimentu ki Nhu Padri manda txomadu pa fase-l krus na tésta, anti Xuxinhu frêga ôdju, y inkuantu Nhu Anju Bóka Abertu ta fla Amén. Pa tardi midjor é sedu, fladu Sinhor Padri fla, nton é midjor nu korta-l sina, anti biku sêka, nu ta botiza-l “de uma vez”.
Jizus é anti kéda.
Fladu Fla (pamodi ningen ka skrebe), era kel anu ki Santxu Branku tônba, ki un penedu durbada la di Kansa Galinha, rõla ti kanba Pónta Rubera. Tudu mundu fla m’e ôdja…, ma ningen ka skrebe, nen fotu ka ta trada na kel maré. Fladu, dizendu fazendu, konformi matakan sôlta, penedóna rôla kanba baxu, dividi en 40 padás, ti ki un pónta penedu ben spanta li Rubon Boi.
Anti abridu Lunari Perpetu, pa sabedu distinu di kel kriatura, djobedu na riloji. Na kel tenpu, un ómi só ki tinha riloji na zóna. Y pa sirbi di tistimunha, três ómi ki sabeba lê, ki ka tinha riloji – mas konxeba óra – es kunpanha-l na kel rezan:
Staba Duzi Óra di Noti, na virar di Anu.
Na kel óra izatu ki Buru Bóka Pretu sura três bês… Kel éku ki ben, na fin, rabenta altu, más ki strubada di mês di Otubru. Rabulisu da parida un spantu, ki sugundu mininu, ki era fémia, buâ kai la… ti ki bá bibu d’un bês. Gritu di mininu ki nase di kazal di jémia faze éku tãu altu ti ki txiga dentu Rubon Boi, kudi la Txada Stiba, rapika la Djarsalina di Pilonkan. Gentis di Saltu Riba, Saltu Baxu, Flamengu – la di Três Koku ti Pingu Txuba – tudu kôrda (ken ki staba na sonu). Inda di Txada Laxa, Nhu Djon Furtado ki staba kordadu ta djôbe oréla di mar mó ki fika, na entrada di anu nobu, e spanta ti ki korpu gurgunha-l; e arma nsôda, ben um kaxoru grandi, ku óndia forti ki po-l skorêga na karaka; e diskilibra…, kuazi e da totís na txon.
Djatu, ki era gritu di un mininu nosenti, obidu na língua di tudu téra
Rabênta un luminari ki spadja na ladêra
Kore ku tudu rábu kunpridu
tudu fitisêra
tudu bóka fédi
tudu bagabuxu.
Ben um txiâ ki fôrma na Munti Bodi, Ruberéta, entra Txan Pa Riba, desvia la Pónta Rubera, bá kôntra ku órta Sagrada Família, ki alimenta Fonti Bédja.
Fladu fla kel luminari pagadu, duranti seti dia ku seti noti, so ku águ di Fonti Bédja; mas era un kentura tãu galanti ki e kontinua baxu txon: águ ta paga lumi, un bês bai, ma kalor tôma tudu kábu – ki Txóla bira ta símia midju, anti maré d’azágua, ta nase arôs kusiadu…, tudu ku pintu.
Pur isu ki na kel párti difísil, Fidju Matxu ka bibu… má Fidju Fémia skapa. Partêra fase krus na tésta di kel Anjinhu, antis di kôrta kel fémia biku. Agora sin.
Na kel tenpu, mudjer di párti era kuza finu. Vizinhansa ta fikaba sienti y tudu mudjeris di róda ta purparaba pa nasimentu di kel kiriansa. É pur isu ki kantu mai di Nhara Sakedu xinti dór, e manda txôma partêra. Dizendu fazendu…, kumadris, kunhadas, vizinhas y famílias fémia tudu fika na nbosgu.
Ómis ta mandadu ba boronsiâ. Fladu ma, na óra ki algen ta ben mundu, ta dexadu pai lonji di parida. Óras ki mudjer dja diskansa, ki mininu dja ká konpodu, es ta kunsa txomadu.
Era un anu diferenti di tudu kes otu.
Pai di es mininu, ael e fla ma kes rabolisu ki fladu staba e ka obi nun piu. Sima e podu pa ruâ, pa partêras ku kumadris tôma kónta di Ngrásia, e tônda entra pa pórta trabésa, e bá spanta na tapada di ladu di kuartu ki si mudjer staba.
Medu ku kudadu di perde Ngrásia ku si fidju ku tudu ka dexa-l sukuta stribilin ki fladu fasi kel óra. Si bóka fitxadu, si orédja abertu, tudu dôs, e aguênta – dentu del – tudu dór ki Ngrásia grita. Tudu konbersu ki papiadu na kuartu kai na si ôbidu. Tudu kudadu ki mudjeris tênba, kai na si pêtu. Ti kel óra ki si fidju nase e ozêrba… mas e ka ntende.
Padás di konbersu ka konbersu.
Algun kusa arma skapa-l… e ôbi so Partêra ta fla “É ka di bo. Konsola. Virja Maria dja toma-bu el”.
Kantu kel fémia nase, pa el, era un milagri. El ti ôxi ningen ka fla-l ma Ngrásia staba ta spéra dôs mininu. Di kel óra in dianti, tudu boita ki dadu kai na si ôbidu. Na! E gadanha na paredi propi p’e ten serteza m’é si mé. E ôdja kantu kafú limiadu na rostu mininu nobu, pa djobedu s’é kusa dretu ô modis k’é.
Partêra fla: “Kel-li é fémia. E nase ku bida, Diós Grasa! Nhos txôma Pai di Mininu p’e ben konxe si fidju”.
Timenti mudjeris ta sai na kel sukuru pretu pa djobe-l, e salta paredi, e kai dentu kintal, e da vólta, e fase ndemu m’é kel óra k’e txiga, e entra na kuartu. Partêra fika spantadu modi ki Djokim txiga na fai minutu, si, ki ka da tenpu nen di mudjeris dôbra skina.
- Kumpadri, nho modi ki nhu ben faxi si? Gosi li ki mudjeris sai…
- Nau, nha… N staba li mé na róda. N ôbi un gritu stranhu, N ben djobe si nada ka buli.
- Bon, mas, dja N fla nho, ma ninhu di mudjer ka lugar di ómi sta pertu, timenti mininu ka nase.
So kontentamentu, dipôs di medu k’e tinha di perde si mudjer, e txiga bêra kama, e bense dianti kôrpu si fidju matxu. E xinti un dor dentu tripa bariga…
Mas e vira, e djôbe si mudjer si nada ka buli; e pêga si mininu fémia na mo.
Djokim atxa ma si fidju fémia ta parse so ku falisida si mai. Nton e po-l omesmu nomi. E pur isu ki, desdi dia ki e nase ti kantu e fika viúva, Nhara ta txomada di Mai, nominhu ki si pai razolve po-l, pamodi e ta parseba ku si dóna sima fixon – fladu. Ma si nomi di Igreja propi, ki e batizadu kual, era Francisca, sima si dóna, mai di si pai…
Modi ki Nhara Sakedu jêra, nase y kria
Na si mininésa, Nhara Sakedu, di nomi di igreja Francisca, era más konxedu pa Mai. Ngrásia si mai, dipôs ki kasa, pasa kantu anu sen pêga bariga. Anton gora, p’e pode fika pa ten mininu, e nxinadu tudu kusa: tudu kel k’e fladu e fasi. Un dia e txôma Bitxa Féra pa seti nomi kumpridu, e ozêrba na mei di Mar ti ki parse Kanomi Grandi. Kantu es ali sai, fututú si, e bende medu e kunpra koraji. Kel óra da, atxa-l dj’e ká fazeba braku na pretu di ôdju boi, k’e mandadu frâ na karaka Pónta Modjada. Kanomi sôma…
Dipôs di tudu kel orónha, e pega mininu me. Nen ka so un, ná: dôs d’un bês! Kantu pasa três mês, e ká ten serteza, pamodi e ôdja, nasklaru, ma óra k’e ta pasa na oréla di mar, óndia ta nbrabise, mar ta rafunha n’el. É si ki e leba kel gravidês, ti ki txiga na kel óra ki Virja Maria Parida ta kunpanha tudu mudjer.
Francisca, vulgu di Mai, kria sima tudu mosinhus fémia di róda. Kantu kel raparginha da argen, anti kóre algun prigu si, gentis grandi razolve skôdje un di kes família ki bá da konhesimentu na kaza ma es tinha gana pidi-l pa noiba. Fasedu tudu kusa sima é diver di família. Bóita ben konpasadu.
Kasamentu fasedu dentu txuba. Morêba el un dônu, mas komu sakramentu ka ta nodjadu, fasedu kel ki senpri staba privinidu.
So ma dja Deus dja bênsua ...!
Nton sin.
Kore tudu suguru kontu ka ten.
Mai, ki era nominhu di Francisca, da un mudjer ben kasadu, grasas a Diós, ti kel dia ki Nhor Dês toma-l si maridu.
Tudu kenha ki labanta na kel róda, ôbi stória di si nasimentu, má, tudu mundu sabe ma tiôxi e ka mexe ku ningen. Si e ka bulidu, e ka ta buli. Nen e ka mutu di konbersu.
Sempri dentu si kasa, ta da si rezan. El propi e skóntra kes ramoi di mudjeris ki ta sta dretu té, dipôs, ta kumesa ta rinka na bida di kada un. Si fladu fla, e pamodi Mai ka staba la. Má si bu mexe-l, ô un algen di si família, ô nen si é si katxor – ki seja!, bu ta fika ta sabe ma el é ka águ ki ta bebedu ndjudjun.
É pur isu ki mundu po-l nomi di Nhara Sakedu.
Ayan go!


text:
Hoy, al calor del sol, me apetecía escuchar la voz irrepetible de Cesarea Evora, con reminiscencias de Cabo Verde.
Bô ka ta pensâ nha kretxeu Nen bô ka t'imajiâ, o k'lonj di bó m ten sofridu. . Perguntâ lua na séu lua nha kompanhêra di solidão. Lua vagabunda di ispasu ki ta konxê tud d'nha vida, nha disventura, El ê k' ta konta-bu nha kretxeu tud k'um ten sofridu na ausênsia y na distânsia. . Mundu, bô ten roladu ku mi num jogu di kabra-séga, sempri ta persigi-m, Pa kada volta ki mundu da el ta traze-m un dor pa m txiga más pa Déuz Mundu, bô ten roladu ku mi num jogu di kabra-séga, sempri ta persigi-m, Pa kada volta ki mundu da el ta traze-m un dor pa m txiga más pa Déuz Bô ka ta pensâ nha kretxeu Nen bô ka t'imajiâ, o k'lonj di bó m ten sofridu. . Perguntâ lua na séu lua nha kompanhêra di solidão. Lua vagabunda di ispasu ki ta konxê tud d'nha vida, nha disventura, El ê k' ta konta-bu nha kretxeu tud k'um ten sofridu na ausênsia y na distânsia. . Mundu, bô ten roladu ku mi num jogu di kabra-séga, sempri ta persigi-m, Pa kada volta ki mundu da el ta traze-m un dor pa m txiga más pa Déuz Mundu, bô ten roladu ku mi num jogu di kabra-séga, sempri ta persigi-m, Pa kada volta ki mundu da el ta traze-m un dor pa m txiga más pa Déuz
Nos vemos prontito ;)


text:
33 Anu Dipôs Di Indipendênsia, Inda Nos Identidadi Sta DizikilibraduJulho 4, 2008 às 6:14 pm | Publicado em Comunicação e Sociedade | 1 Comentário
Kenha ki sabe sén el prende, ó el é ignoranti ó el é sábiu, mas nãu un sér umanu normal. Y ignoranti é kenha ki ta ignora pa kaprixu, y ki pa teimozia ó radikalismu ka ta krê aproveita oportunidadi pa-l prende. Sábiu gó, é kenha ki konxe limitis di se ignoránsia, sima ki Sócrates, kel sélebri filózufu grégu fla. Inspiradu na es pensaméntu filozófiku sokrátiku, y já ki muméntu é oportunu y sinjélu, inbuidu di boa fé y sén ofénsa, N ta koloka siginti pergunta pa nos tudu kabuverdianu refleti na el: Kenha ki sabe skrebe Kriolu sén el prende, el é sábiu ó ignoranti?
Kriolu é spinha dorsal di nos kultura. É na Kriolu, ki é nos lingua nativa, ki midjór nu ta pensa, xinti, y sunha. Kel-li é un deduson ki nu faze uzandu un afirmason, baziadu na piskiza, di Alice Mado Proverbio, ki é prufesóra di elektrofiziolojia kognitiva na universidadi Milano-Bicocca, na Milano, Itália.Talvês pur isu, nu meste akridita na nos sientistas linguistas, y prende skrebe-l ku es, en vês di skrebe-l bós, konformi da-nu na kabésa. Infilismenti, es konfuzon sta na kabésa di txeu algen, y el meste ser klarifikadu. Mitus sobri Kriolu tanbê meste ser urjentimenti dismistifikadu. Só pa nu situa na kontextu, N ta gostaba di partilha ku leitoris, un séna risenti, na undi ki un patrísiu di meu para-m, na un lugar públiku, y ralaxadamenti fla-m: “N sabe ma bo é prufesor di Kriolu. Má mi, N ta skrebe di nha manera y ningen ka ten autoridadi pa kurriji-m. Mi é un ómi livri, y sinhor di nha naris. Kulonialismu dja kaba, y inpuzison nén pa ka tenta.” Nakel muméntu, N djobe pa trás, pa frenti, pa direita y pa skérda, na un muviméntu di krédu-in-krus, y N da kónta di se rezisténsia, frustrason, y opozison diskansadu a ALUPEC, un alfabétu mudérnu, konsebedu ku perísia pa sinplifika y unifika skrita di Kriolu. Má ingrasadu gó, é ki inda txeu algen sa ta pensa, erradamenti, ma grupu ki fazi prupósta pa padronizason di skrita di Kriolu, krê ben obriga-s a skrebe Kriolu di ses manera. Gentis, é ka un kiston di autoridadi, nén di inpuzison, má sin di uniformizason di skrita. Na es prizenti konjuntura ki nu sa ta selebra más un aniversáriu di nos indipendénsia nasional, nu meste ntende ma dja txiga óra di nu aseita régras y nórmas ki midjór ta sinplifika y ta normaliza skrita di Kriolu. Má, nu ka krê odja ningen ta tenta nguli pexi pa rabu, ó nu krê? Dja ten 33 anu ki nu toma indipendênsia, má nu sa ta konsolida indipendênsia y dimokrasia manenti.
Parse-m ma é un kiston ki dja sta ultrapasadu, y nu ka sa ta torna ben txobe na modjadu pa nu fla ma kes nóvi variantis ki nu ten, ta ntendedu na tudu kau na Kabu Verdi. É un faktu. É rikéza y fleksibilidadi ki nu ten na nos lingua. Ki nu meste akredita gó, é ki ku es nóvu dinámika susial na mobilidadi entri kabuverdianus ki ta vivi na térra ó na diáspura, un dia nu ta ben ten un kriolu só rizultanti di influénsia y interason di kes variantis na kunpanheru. Na Praia, pur izénplu, dja sa ta uzadu alguns expresons di Fogu, di Sanvisenti, di Brava, ets, sima: ampugó, bo é di undi?; kel minina la é bunita p’afrónta; ai krédu, bo é di Brava? Sima ki nu dimonstra euristikamenti na un artigu ki nu manda publika risentimenti, ALUPEC é alfabétu ki midjór ta unifika y sinplifika skrita di tudu variantis di Kriolu. Purtantu, propósta di nos sientistas linguistas ka ten rival, y é ka ten tadju. É só un kiston di ténpu, si nu konta ku vontadi pulítika y unidadi di kabuverdianus na diferénsa. Nos tudu sen exsepson, kér komu individus kér komu instituison, nu debi da nos kontribuison sobri es matéria li ki é ixtremamenti inpurtanti. Nu lenbra ma ten muméntu en ki silénsiu é traidor y prigozu. Nu djunta tudu y nu pintxa es lukumutiva di saix vagon ki é ALUPEC y nu leba-l pa lugar sértu na undi ki el merese sta, djuntu ku se kunpanheru purtugês.
N ta gostaba di louva alguns orgãus di kumunikason susial kabuverdianu, sobritudu kes li na Mérka, ki ta da preferénsia a Kriolu, y ki ta kontribui pa divulgason, valorizason y promoson di Kriolu. Igualmenti, N ta aproveita pa sujiri pa es asumi un protagonismu pedagójiku mé-divéra, na es prusésu y na es kaminhada pa ofisializason di Kriolu. Nhas agradesiméntu ta bai tanbê pa Senhor Alberto Barros Pina, prizidenti di FORCV.COM – pa nu fika más unidu, pa ter sábiamenti pensadu y kriadu un expasu di dibati y reflekson sobri Kriolu di Kabu Verdi. N ta spéra ma tudu kes ki tene algun kontribuison pa da, ta aproveita oportunidadi ki FORCV ta da-s na se forum, y ku elevason, étika y ruspetu, es ta aprezenta ses pontu di vista, sen ofénsa ó insultu. Nu debi partisipa di fórma konstrutivu y nu poi kontraditóriu ta funsiona pa nu podi da kel saltu kualitativu y dignifika nos lingua, ki é ka lingua di kuzinha, sima ki txeu ki inda sta ku kel mentalidadi kulonial pode sa ta pensa. Tanbê nu ta apela a pisoas ki ta sta na rádiu ó na televizon na nos kumunidadi li na Mérka, y nu ta pidi-s pa es pauta más pa étika y deontolojia jornalístiku y zela pa rigôr ki notísia ta iziji, y asin ivita di transforma fladu fla en notísia di txakóta. Inda nu ta redobra nos apélu y nu ta torna pidi-s pa es sér un poku más responsável y prudenti ku ouvintis, óras ki es ta papia kel purtugês, y ás vezis nu ta obi-s ta ratxa uns fódjas di gramátika purtugês. Nu ta alerta-s y ku tudu ruspetu ki nu ten pa es, nu ta pidi-s pa-s ka kunfundi tanpu ku panéla, nén irupson di vulkon di Fogu, ku korupson di vulkon di Fogu. Fladu ma na térra di manku koxu ki é rei. Será isu ki sa ta kontisi na nos kumunidadi? Un otu kuza ki nu ta ripara na kumunikason susial na kumunidadi, tantu na rádiu komu n’alguns meius opurtunistas di propaganda pulítiku, má sobritudu na nos televizon, é pobréza na ses linha editorial y na ses grelha di prugramason: es ten un konseitu obtuzu y króku sobri idukason, kultura y informason. Es ta sensura, omiti, ignora, korta, manipula, dizinforma y disvirtua akontesiméntus di interesi pa kumunidadi, a ses bel prazer. Ses prugrama é monótonu y é ka ta atrai atenson nén interesi di ninhun kriansa, jóven ó adultu. Dja basta di kes múzikas ripitidu, di kes konbérsu fiadu, y di kes entrevista fabrikadu. Nu ta pidi-s pa da abertura, pa es kria kondisões y atrai un ekipa forti ku pesoas entendidu na kumunikason susial y brinda nos kumunidadi ku un prugrama di kualidadi, na undi ki idukason ta dadu se dividu trataméntu, ku abranjênsia y alkansi pa informa y forma telespetadoris, sobritudu kes ki txiga Mérka di nóbu, sobri semelhansa y diferénsa ki ten entri kultura kabuverdianu y kultura merkanu, sistéma legal kabuverdianu y merkanu, sistéma idukativu kabuverdianu y merkanu, enfin, kontribui pa es podi fika preparadu pa navega ku susésu na Mérka. Nu ta apela kes ki inda ka tene kel ixpiritu dimokrátiku y di abertura, ki ta atxa ma es é ki é fundadoris y líders ki sabi más y midjór ki tudu algen pamodi es txiga Mérka pruméru, y nu ta sujiri-s pa-s dexa nos jóvens kuadrus, rapazis y raparigas, toma rédia y konduzi distinus di nos rádiu y televizon di kumunidadi, enkuantu ki kes vélha guarda ta fika na retaguarda y asesora-s si fôr nesesáriu. Dja txiga óra di nu ntende ma lugar kativu ka debe izisti más.
Nos apelu ta bai tanbê pa klarifikason di postura linguistiku y kultural di organizasons síviku di kumunidadi kabuverdiana na es rijion. Nu ta pensa ma seria un más-valia, si es podeba izersi un lideransa di influênsia na organizason di workshops sobri lingua y kultura kabuverdianu, y otus atividadis ki ta pirmiti di transforma nos asosiason na un verdaderu séntru kabuverdianu susial, rekreativu, y kultural. Nu pode rifiri a asosiason kabuverdiana na Purtugal komu izénplu: es ten un asosiason mé-divéra; pesoas ta bai la pa konvivi ku kunpanheru; é un expasu susial y un pontu di enkontru pa kabuverdianus; es é ruspetadu pa líders y pulitikus purtugês. É si ki na Fransa, un avenida dja dadu nómi Amilcar Cabral. Y Kel-la é un lison pa nos li na Mérka prende. Y ka signifika ma nu sa ta kópia ó pratika plajiarismu si nu faze mésmu kuza na lugaris undi ki ten txeu kabuverdianus sima na Brockton, Pawtucket ó Dorchester. Imita kuzas dretu nunka é mau. Agóra, ki ténpu na mundu ki nu ta ben ten na Mérka un rua, un prasa, ó un kanpu di futibol ku nómi Amilcar Cabral?
Nos identidadi é ka só es nómi ku dés létra. É ka prétu y branku. Nén é ka pode ser prétu na branku ó branku na prétu. Y nén é ka é sónbra di meiu purtugês kruzadu ku dôs afrikana na arku-da-bédja. Nos identidadi é nos padrãu kultural tudu koloridu. É sinplismenti ser kabuverdianu, diskonpleksadamenti. É nos dinominador komun. El é bibu, dialétiku, y ixtável. El ta ivolui má e ta fika identiku. El ta adapta má e ka ta perde identidadi di se própi identidadi. Nos identidadi sta patenti na nos funsionaméntu biopsikosusial, ki é rezultadu di influênsia intérna y extérna ki ta kontisi na nos bida. É pensa, xinti, sunha, y konporta komu un kabuverdianu. É imigra pa país stranjeru, asimila y adapta a kultura, abitus y tradison di país di akolhiméntu, má inda simé kontinua ta ser kabuverdianu di jéma y ku orgulhu. Nos identidadi é nunka nega Kabu Verdi komu nos mãi-pátria, y nunka nega ser sidadon kabuverdianu. Inkrível má verdadi: dja nu konpleta 33 anu indipendenti, y inda alguns kabuverdianus tene koraji di identifika komu purtugês na alguns lugaris na Mérka, ku algun sintôma di protagonismu na es zóna di Nóva Inglatérra. Keli é más ki krizi di identidadi. É burgónha di asumi identidadi kabuverdiana, sima ki ser kabuverdianu é ser inferior a merkanu, purtugês, ó otu nasionalidadi kaulker. É odju prétu ki nos identidadi sa ta leba. É tanbê manifestason di un grandi dizikilibriu na nos identidadi, ki, uzandu metáfora, nu ta fla ma é un expasu tridimensional enjendradu pa três eixu: eixu di kriolidadi, eixu di afrikanidadi y eixu di luzofonia. Ku ekilibriu ki nu meste na nos identidadi, nu ta finka pé riju na txon ki oji é di nos y nãu di morgadu, nu ta suste rixu na nos bandera, nasionalidadi dja nu ten dja, nu ta kanta nos inu di liberdadi en koru ku vós di determinason, y nu ta fla nun só vós, ku sertéza y orgulhu, ma nos Identidadi é Kabuverdianu. Nos identidadi é lus ki ta brilha na odju di tudu fidju di Kabu Verdi. Nu ka dadu el pa konpostura, nu ka panha-l na txea, nén nu ka ganha-l na lotaria. É un konkista permanenti pa tudu povu kabuverdianu, ki ta konsigidu ku un fórti determinason, konbati, y ixpiritu di sakrifísiu, na undi ki kabalu di batalha é unidadi y luta pa autonomia di nos identidadi kabuverdianu. É un luta pa diféza di dignidadi di ómi y mudjeris kabuverdianu, di nos kultura ki é nos stréla, di nos tradison ki é nos sol, di nos fórma di ser, di sta, y di afirma na mundu. Ku txeu konvikson y orgulhu na petu nu ta fla ma é un luta ki ta kumesa ku vitória enbóra na sufriméntu. Y já ki nu tene vitória granpadu, trankadu dentu Kabu Verdi, ku tranka di nos identidadi trabesadu en diagunal na porton di nos ilha, na pás, nu ta kontinua nos luta pa konsolida, fortifika y engrandesi nos vitória kada bês más.
Nu meste más partisipason, y nos tudu inda é poku, pa promovi, divulga, y valoriza nos lingua, nos kultura, y nos identidadi, pamodi é só sin ki nu ta konsigi konvensi más algen, influênsia y mobiliza exforsu y vontadi pulitika pa kriolu podi ser ofisializadu sén dimóra. Ku partisipason fraku y un dinamika fadjadu é sima agu na bindi fradu: kantu más agu nu poi, más baziu bindi ta fika. 33 anu dipôs di indipendênsia, nos identidadi inda sta dizikilibradu. Dja txiga óra di nu ikilibra-l. Ofisializason di Kriolu y asumi kabuverdianidadi ku orgulhu y di fórma inkondisional é kes dôs pézu ki nu meste poi na balansa di nos nason pa ikilíbriu di nos identidadi.
Agnelo A. Montrond
aamontrond@yahoo.com
1 Comentário »
RSS feed for comments on this post. TrackBack URI
-
BU SABEBA MA, PA SKREBE NOS LINGUA, GUVERNU DJA LIBERTA-NU DI DIKORA? /////
Ku 3 kunhisimentu so, dja bu pode kumesa oji me ta uza alfabetu kabuverdianu ofisial, sen nisisidadi di dikora modi ta skrebedu ninhun palavra i sen medu di da baraka na skrebe ninhun palavra, pabia ku es alfabetu nos Guvernu ta autoriza-nu SKREBE KADA SON SO DI 1 MANERA NA KUALKER PALAVRA. Alfabetu ki nos Guvernu dja aprova (Dikretu-Lei nº 67/98, di 31/12, na 5º Suplimentu) TA SIRBI PA SKREBE TUDU VARIANTI DI NOS LINGUA – di Santu Anton ti Brava. Es alfabetu libertador, konxedu pa sigla ALUPEC (Alfabeto Unificado para a Escrita do Cabo-Verdiano), TA PRENDEDU NA 1 PAJINA SO (istu e, TA PRENDEDU FAXI), pabia el ten 3 sinplifikason inpurtanti: /////
I) Ka ta izisti LETRA MATXA-FEMIA, istu e, letra ku mas di un son so pa trapadja mininus kabesa. Pur izenplu: G ten son di G di galinha na tudu palavra – istu e, ka ta pirmitidu le G asves sima G na galinha, asves sima J na GIRAFA (1); O ten son di O di obra na tudu palavra – istu e, ka ta pirmitidu le O asves sima O na obra, asves sima U na GATO; S ten son di S di subida na tudu palavra – istu e, ka ta pirmitidu le S asves sima S na subida, asves sima X na MISTO, asves sima Z na ROSA; X ten son di X di xaropi/xarop (2) na tudu palavra – istu e, ka ta pirmitidu le X asves sima X na xeren, asves sima C na PRÓXIMO, asves sima KS na FLEXÃO, asves sima Z na ÊXITO; Z ten son di Z di zaragata na tudu palavra – istu e, ka ta pirmitidu le Z asves sima Z na zelador, asves sima X na NARIZ. /////
II) Ka ta izisti SON KU TXEU MARIDU, istu e, son ki pode skrebedu ku mas di un letra so pa konfundi kriansas kabesa. Pur izenplu: son J di JEITO ta skrebedu so ku J na tudu palavra – istu e, ka ta pirmitidu uza: asves J na JEITO, asves G na GERAL; son K di karate ta skrebedu so ku K na tudu palavra – istu e, ka ta pirmitidu uza: asves K na kamoka, asves C na CUBO, asves Q na QUARTA; son S di santa ta skrebedu so ku S na tudu palavra – istu e, ka ta pirmitidu uza: asves S na sala, asves C na CIDADE, asves Ç na PRAÇA, asves SS na PASSADA, asves X na MÁXIMO, i na lingua kabuverdianu alguns ta uza inda Z sima na luz; son X di xerifi/xerif ta skrebedu so ku X na tudu palavra – istu e, ka ta pirmitidu uza: asves X na xaropi, asves CH na CHAMA, asves Z na CRUZ; son Z di zebra ta skrebedu so ku Z na tudu palavra – istu e, ka ta pirmitidu uza: asves Z na zeru, asves S na FASE, asves X na EXAME. /////
III) LETRA C MANDADU DI VOLTA PA LISBOA (djuntu ku se rabu Ç, maridu CH, fidju TCH i primu Q), pabia na purtuges letra C e kanpion na xatia garotus kabesa: sima nu odja na kes 2 alinia anterior, alen di C ser un letra matxa-femia (el ten asves son di S, asves son di K, asves son di Q), pa kaba mata, C e maridu di son S ki ten txeu otu maridu (C, Ç, S, SS, X i Z). Letra C mandadu txupa limon! ////
IZENPLUS: (SKRITA KALAPITXADU (3) = SKRITA SIGUNDU ALFABETU OFISIAL): /////
acção de graça = ason/asãu di grasa // actividade de mãe = atividadi/atividad di mai/mãi // baptisado histórico = batizadu istoriku // cabeça quente = kabesa kenti/kent // caminho longe de sucesso = kaminhu lonji di susesu // camisa cinzento = kamiza sinzentu // casa cu higiene = kaza ku ijieni/ijien // centro de praça = sentru di prasa // céu santíssimo = seu santisimu // chama olímpico = xama olinpiku // chefe de tropa = xefi/xef di tropa // cidade de silêncio = sidadi/sidad di silensiu // contente cu nascimento = kontenti/kontent ku nasimentu // copo sima cubo = kopu sima kubu // coraçom/coração feliz = kurason/kurasãu filis/flis // da cem flexon/flexão = da sen flekson/fleksãu // djuga cheque = djuga xeki/xek // enxame cheio de força = enxami/enxam xeiu di forsa // execução = izikuson // gato e gelo = gatu i jelu // gente sem jeito = jenti sen jeitu // hora de contacto = ora di kontatu // horta generosa = orta jeneroza // isolamento geral = izolamentu jeral // julho início de aságua = julhu inisiu di azagua // leme de barco = lemi/lem di barku // lençol de cama = lensol di kama // luz de cruz = lus di krus // mesa rico de êxitos = meza riku di ezitus // pachenxa sem fim = paxenxa sen fin // passada de home = pasada di omi/om // pescoç de girafa = piskos di jirafa // procissão de hoje = prusison/prusisãu di oji // próximo parage = prosimu paraji // quando N bem = kuandu N ben // quarto exame isento = kuartu izami izentu // sempre necessário = senpri/senpr nisisariu // sentinela sem sentido = sentinela sen sentidu // siciliano noctívago = sisilianu noktivagu // sigilo profissional = sijilu prufisional // sineta de cinema = sineta di sinema // també e tanto = tanbe i tantu // tchapo tchocoleta = txapu txokoleta // tchiga li cretcheu = txiga li kretxeu // tchuba tchobe bedjo = txuba txobe bedju // tchupa limom/limão = txupa limon/limãu // tem nariz feio = ten naris feiu // tempo de tentaçon/tentação = tenpu di tentason/tentasãu // tomba de tontura = tonba di tontura // um, dôs, três, partida ! = un, dos, tres, partida ! // umbral de porta = unbral di porta // unta um óleo = unta un oliu // voz de sociedade = vos di sosiedadi/sosiedad // xeque de Arábia = xeki/xek di Arabia /// /////
Pode gravadu, di grasa, ku 1 klik so, regras di alfabetu kabuverdianu ofisial na site http://www.kauberdi.org/alupec.pdf o na site http://alupec.kauberdi.org/decreto-lei-67-98.html ///////////
SPADJA ES NOBA! //////////
Marsianu nha Ida padri Nikulau Ferera //////____________________________________
(1) Kes izenplu ki sta skrebedu ku letras maiuskulu es e palavras purtuges skritu na purtuges. //////
(2) Kes palavra ki ta ben dipos di / sta skrebedu na otus prununsia. Lenbra: sima bu ta prununsia un palavra na bu varianti, asin bu ta skrebe-l. //////
(3) Kalapitxadu = tudu patxipatxidu = sen lojika = ki ta obriga-bu dikora = ki ta po-bu pasa mal ti ki bu da baraka.
Comment by Marsianu nha Ida padri Nikulau Ferera— Agosto 4, 2008 #
Deixe uma Resposta
Create a free website or blog at WordPress.com.
Entries e comentários feeds.


text:
Princesito na São Vicente - Nota
Nresebi un konvite pa partisipa na Gala NÔS MUZKA na Sanbisenti na dia 29 di Maio.
Mi éra "uniku son di santiagu" prizenti na kel strinba pavilion.
Nkanta un Finason ki txoma MAR; k'e un mistura di batuku, koladera e hip hop.
N´foi kumpañado pa bons musico entri es, Bau,na um ambiente di nproviso, que sugundo un di kes musico, un mumentu di altu astral.
Públiku aplaudi n´'munti bes na meio di músika. kada musico tivi si momentu de nprovisu ku ses respetivo aplauso. Na fi m um grandi aplausu ki dexan sábi tánbi.
Na hotel Portu Grandi nda un toki di um hora e tal, un kusa mas intimu kunpañado pa Vamar Martins más tres jovens músikus.
Un ómi subi na palku na mei di consertu é papia uns kusas sabi ki dexa tudu argen imocionadu. Na fin é fla ma el é un di kes donu di otel P.Grandi, m'é un grandi onra reseben na Sanbisenti. Un gostu ospran na si Otel.
Es pidin pan torna voita.
Na juñu anti di nba lisboa fasi un X toki, nta da un saitu di Corason di Kauverdi pa da un OrkiShop "SpreSon di Santiagu".
Pa Princesito
email: radiofesta1@hotmail.com


text:
Nos Missón... fazi diferensa na vida di kriansa reforsandu risponsabilidadi finanseru di pais. Divizón di Riforsamentu di Pensón pa Kriansa (Child Support Enforcement Division (CSE) sta li pa asisti pais ixtabilisi paternidadi, ordi di pensón pa kriansa, ordi di siguru di saudi, resebi pensón pa kriansa, y pidi tribunal pa modifika ordi di pensón pa kriansa, ora ki sirkunstânsia muda. Bu podi atxa informason sobri, o submiti un rikirimentu pa nos sirvisu na kel pájina di interneti-li. Si bu ta resebi asitênsia públiku, bu podi també fala ku asistenti sosial na dipartamentu di Asistênsia Tranzisional; nu entantu, ê-ka nisisáriu bu ten asistênsia públiku pa CSE djudá-u.
Li báxu sta links pa dokumentus ki sta disponivel atualmenti na bu lingua. Bu ta mesti karega Acrobat Reader pa bu odja material na PDF. Si bu mesti más informason, bu podi ligá-nu pa 1-800-332-2733 o mandá-nu email pa Kumentáriu Jeral di CSE (CSE General Comments.)


text:
Kenny Rocha ê futuro “diamante” di futebol europeu...
Kenny Rocha Santos, 16 ano di idade, ê un di kes “pepitas” ki podi xpludi na futebol francez duranti es temporada 2016-2017.
Formadu na “academia” di Batuco di S.Vicente , es joven originário di Cabo Verde ki txiga França na 2014 sina sexta-fera si primeru kontratu profesional ku Saint Etienne, equipa di divizon principal di futebol francez . ( Ligue 1)
Kenny dja sta treina ku equipa prufesional di Saint Etienne y ê sta spera so un oportunidade pa ê mostra si talentu na Ligue 1. Anu pasadu, ku 15 anos di idade, Kenny tinha estatuto di “joker” na equipas junior di Saint Etienne y tudu fin di semana es sta tchomaba el pa ê bai juga tantu na Sub-17 komu na Sub-19.
Di forma ki kriticos di futebol sta prevê un futuro promisor pa es meio-kampista ki di acordu ku noticias sta ser siguidu pa Machester United , pa Machester City y pa otus “gigantes” di futebol europeu . Talvez ê també por isu ki dirigentes di Saint Etienne “blindal” ku un kontratu profesional ti 2019 .
Di acordu ku si treinador Kenny ê un jugador talentozu ku grandi margen di prugeson. Embora ê ten kel irreverencia di juventude treinador fla ma el ê un jugador ku maturidade ki pa alén di vizon di jogo ten expluzividade, velocidade y karater. Pa Kenny , ki ta kompleta 17 ano na dia 03 di Janero, pa Kenny + dificil sta kumesa goci mas ê fla ma e ta fazi tudu pa apruveita es oportunidade.
Mas Kenny é ka unico kriolu ki sta da na vista na Saint Etienne. La sta també “medio “ Edin Pinheiro ( ki passa pa Benfica di Lisboa ) y di lateral esquerdo Michel Delgado , es tudu jovens formadu na Batuco di Mindelo ....
Di forma ki Saint Etienne na si politica di “káta talentos” sta xplora kada vez + es novu “filon” di futebol ki ê també un oportunidade pa jovens futebolistas cabo-verdianos mostra ses potencial na un di kes maoir montra di futebol europeu . Ê jugadoris ki Federaçăo Cabo-verdiano di Futebol debi sigui ku atenson antis di txomadu pa escalons junior di seleson franco-africana... fonte:ok


text:
Nobidade TV aprezentason spesial di desimu Anniversariu di Assomada Cidade, ku varius opinion publiku di membrus di comunidade na Estados Unidos nomiadamenti Norberto Tavares, Toney Da Moura i mas, tambe imagems di Inaugurason i entrevistas ku Presidente Pedro Pires i Primeru Ministro Jose Maria P. Neves ta fala sobri planus pa desenvolvimentu ki hoji sta realizadu na Sta. Catarina i Assomada. Sera ki dje sabeba o era vizon ke tinha na kel tempu, 2001?
Nhos Odja Video, arkivu di Nobidade TV.
Pa kopia di es programa kontaktanu pa email: nobidadetvs@gmail.com


text:
Dentu y fora di nha tereru
Ka ten tenpestadi pa tra-m di li
Nha kurason dja kria raiz
Na kustumi nhas gentis
Ó ki gaita titio djêmi
Nha alma ta inketa
Kurason ta bira-m tamanhu
Sangi ta kenta-m
Ê ora di nha ferinhu da se gritu
Pa funaná nasi forti moda raiz di polon
Mas un grogu, mas un funaná
Dja N toma balansu pa N bá nha kaminhu
Pamô bu balansu ka sta da-m ku stangu
Bu korpu e finu, nha mon ten kálu
Sola’l nha pê ratxa na kaminhu di nha rubera
Ta xuxa-bu bu tapeti
Nha korpu xúxu di téra nha órta
Ta burgónha bu djerason
Titio po-m un grogu, poi gaita na petu
Bu longa-m ferinhu, pa N kanta funaná
Finorinha, Finorinha
Pa N ganha pon
Ta resta-m bebi nha suor
Nha licor e grogu, nha fornadja
Nha balansu e puru, forti konpasadu
Moda nha boi na trapitxi ê funaná
Na ka konxi siensia na subida di nha kutelo
Má sabidu ka passa-m
Na nha mininensa N ragatxa baka pê
N máma leti puru sen mistura
Mas un grogu, mas un funaná
Dja N toma balansu pa N bá nha kaminhu
Pamô bu balansu ka sta da-m ku stangu
Bu korpu e finu, nha mon ten kalu
Ma si bu konxi kalor di batuku nha rubera
Pa nha konpasu sai txabeta
Obi jemidu di gaita titio
Sukuta raboita nha ferinhu
Ka mesti konta-u storia nha bida
[Dedas Fernandes]


text:
Manu Reys, autor de musica "é zomban", ki torna popular na voz de Elida Almeida e Djodje, fala di origem di es tema
Palavras di Manu Reys: "Músika é um arti i arti é algu muitu komplexu!
Ora ki um musika ta nansi, bu ta expresa bu sentimentu ou di alguém ki bu ta konvive, bu ta fala di kuzas di vida i di dia-a-dia, bu ta manda um mensagen ou um dizeju ou també ta konta um stória. Na nha músika "é zomban" nta konta ezatamenti um stória ki pur akazu kontisi i npresensia na 2014.
Musika "é zomban" mansi kel dia la, naturalmenti, kantu n odja kel senhor já di sertu idade "kin prifiri ka sita se nomi, nem lugar" ta disabafa.
Kel Sr. staba flipadu i é staba ta papiaba (em altu e bom Ton) pa ken ki kria obiba el i mi npega si palavras n tornal num Musika.
Palavras de kel Sr. foi forti, mas mesmu mi sendu di praia é ka ofenden, pelu kontrariu n intendi me staba di kabesa kenti au mesmu tempo é inspiram a fazi um musika ki ta konta um stória ká sábi mas ki ka ta dexa de ser engrasadu, pmd na momentu di raiva alguém ta fala sempre de forma generalizadu, mas é perduadu i normal, nos td nu sabi.
PA kel Sr. um grandi abrasu e pa kenha ki staba la presenti nsabi ma unde nhos sta e ora ki nhos ob kel musika li nhos ta lembra de kel dia li!
Nhos nu viaja na musika, é so um storia e ki fika klaro é ka um diskursu pulitiku, muitu menus um definison!
ku mundu di oji si nu ka ri kuze Ke di nos !
Abrasu pa td povo em spicial Praia dimeu!"


text:
Galiza na Spanha kré distingi es imigranti kabu-verdiana ku ses mais altu kondekorason
Non so di Paz, mas tambe di Amor, di Kultura y di Sodadi...
Apezar di si vida umildi Antonina Semedo, 64 anu di idadi, ê un di kes mudjer + ruspetadu na Galiza, na norti di Spanha, di tal forma ki un grupu di personalidadis di es region dja kria un kumison ta pidi Junta di Galiza pa kondekoral ku Medalha d’Oru di Galiza ( Medalha Castelao) ki ê maior kondekorason ki Junta di Galiza tud’anu ta atribui a un pesoa ki distaka pur méritu próprio na planu sosial ou kultural.... Es grupo ta konsidera ma Antonina dja dura ki sta meresi es prémio pa tudu si trabadju komu ativista sosial, komu mediadora inter-kultural, komu intérprete muzikal y komu mudjer emprendidora tantu na familia komu na kumunidadi .
Mas kenha ê es kriola di jéma ki “integra” na Galiza sen perdi si identidadi ?
Antonina Semedo Lopes de Barro ( ou Antonina de Cangas sima ê ta txomadu) ê un di kes primeru mudjer di rasa negru ki instala na parókia di Cangas, na Galiza, dja ten uns 40 ano ( Ê ta fla ma na prinsipio es ta kreba tokaba si pele rua pa odja si dedu ta fikaba pretu)
Sima txeu mudjer kabu-verdiana Antonina dexa Cabo Verde “tras”di si maridu (primeru Portugal y dipos Spanha).
Na prinsipio ka foi fasil... Si maridu era marinheru mas meses dipos di si xegada ê tevi un asidenti y Antonina ku un bebé na brasu tevi ki labanta pa djobi trabadju . Enkuantu ê ta labutaba nun restauranti tambe ê ta panhaba algas na mar pa kompleta renda di fin di mes...Dipos ê bai planta eucalipto y finalmenti ê konsigi kumpra un padasinhu di terra pa kultivu ...Foi di es forma Antonina “luta ku vida”, sempri na kel trabadju umildi di imigranti, na limpeza, na kampu, na kuida di duentis... Mas a-pezar di es vida duru Antonina nunka ka skesi di kanta pamodi ê ten na alma kel ritmu di Cabo Verde, ritmu di morna, di batuku, di funaná...
BATUKU TABANKA...
Pa Antonina batuku ku tabanka ê 2 palavras enkantadu, 2 voz ki ta sai di raiz sima planta rankadu di si txon mas ki ta trnasporta tudu kel sabedoria di tudu kes jerason ki kanta-l antis... Ê talves pur isu ki dja ten kant’anu Antonia djunta un grupo di mudjeris kabu-verdianas di sidadi di Burela pa kria “Batuku Tabanka”, un grupo ki dja dura ten stadu ta divulga kultura di Cabo Verde ( Odja video na kumentário)
Mas ê ka so atraves di batuku ki Antonina ta leba si mensajen di paz y di speransa... Através di un redi asosiativu ê ta trabadja pa djuda midjora vida di kabu-verdianos na Galiza, prinsipalmenti di kes jovens di 16/17 anu ki ta txiga Spanha sen kel apoio familiar y ki faxi-faxi podi kai na mau kaminhu .
Ê pa tudu kel li ( y pa mutu +) ki Antonina Semedo meresi un medalha d’oru. Non so di Spanha mas tambe di Cabo Verde. fonte:ok


text:
DILI, (TATOLI) – Primeiru-Ministru, Marí Alkatiri, husu ba funsionáriu kontratadu sira atu lalika laran taridu ba situasaun polítika ne’ebé oras ne’e akontese.
Alkatiri hateten governu sei hanaruk kontratu ba funsionáriu kontratadu sira bainhira iha orsamentu. ʺLalika laran taridu tanba ami sei estuda hela, governu ida ne’e lakohi halo ema ki’ik sira sai fali vítimaʺ, dehan Xefe Ezekutivu ba jornalista sira iha Palásiu Prezidensiál Nicolau Lobato Bairo Pité, hafoin hasoru malu ho Prezidente Repúblika, Francisco Guterres Lú Olo, ohin.
Xefe Governu hatutan governu ne’e sei la husik funsionariu kontratadu sai vítima ba drama polítika ne’ebé oras ne’e akontese.
ʺHa’u la’ós ameasa funsionáriu kontradu sira maibé, ami haree hela osan iha ka la’e no bele halo kontratu ba fulan ida, fulan rua no tolu ami bele halo tan, maibé ami lakohi funsionáriu sira maka sai vítima ba polítikaʺ, tenik tan.
Tuir dadus totál funsionariu públiku ne’ebé Komisaun Funsaun Públika rejista porvolta 35.000 ne’ebé fahe ba permanente rihun 27.000 no restu fahe ba kontratadu no kazuais.
Jornalista: Agapito dos Santos
Editora: Rita Almeida


text:
Sassá finalmenti papia ku mamai joana ...
Primeru konbersu di Sassa ku si mai foi un mumentu espesial , un mumentu di alegria y di imuson, mas també di xóki y di surpreza pamodi ninhun d’es ka sta speraba ( Na prinsipio mamai Joana nen papia ka konsigi). Pa Sassá foi un mumentu ki ka ten xplikason mas ki na si vida fazi grandi diferénsa.
DOR DI SEPARASON...
Sassá (Cândido Sanches ê si nomi di baptismu) Sassá “rankadu” di si mai ku 9 anu di idadi kuandu ê lebadu Portugal pa bai vivi ku si pai. Pur algun motivu ki Sassa ta konsidera un fadja si novu familia na Portugal nunka ka pirmitil kontaktu ku si mai. Ê kria sempri ku un “vaziu” na kurason, sima ki algun kuza sta faltaba el sima ê fla nun muzika ki e fazi justamenti pa si mai Joana .
Foi aliaz es muzika ki “emusiona” portuguéza Joana Paula y ki lebal a djobi “mamai Joana” ti atxa na Tarrafal pa mostral es tal video( Ka foi fasil diskubri mai di Sassá pamodi ê ka sabia si paraderu paraderu mas dipos di uns 2 semana di buska Joana Paula finalmenti diskubri Joana). Foi enton ki mai ku fidju papia pa primeru bes dipos di 26 anu sen kontaktu.
ATE BRÉVI SE DEUS QUISER ...
Sassá ki gosi teni 35 anu inda ka da si mai kel abrasu pertadu mas ê prumeti vizital na Txon Bom logu ki ê regulariza si dokumentu. Ê kré rekupera “tempu perdido” , mas també ê kré agradesi si mai pa enkumenda ki ê manda-l ku Joana Paula ( leti en pó ku bolaxa ki ê fla ma era kumida preferidu di Sassa kuandu era minino) fonte:ok


text:
Musica undi ta fla menina bo é boa. Mudjer ta mostra polpa. Musica ta fla po mo na tcxon. Mudjer ta poi mo na tcxon. Kel ki musica fla mudjer fasi.
texto enviadu pa Angelo Rastafari Kassamá
”Alguns letras e Clip de cantores caboverdianos ki é admiradu pa juventude e não so. É mas um di kes tantu exemplos de despreza mudjer. Letras undi palavras dominantis é oh menina bo é boa, menina bo é sabi, in kre durmi ku bo, tra rabo tra, po mo na tcxon, fazi amor ku mi, bo é gostosa, tudu és li é forma di usa mudjer como produto de negocio..
Clip undi mudjer ta badja provocante ku ses polpa e seio na rua. Clip ki ta ridiculariza mudjer e pox fazi figura de parva. Pior é ki meninas ki ta participa na clip nem ka ta percebi ma é sta ser usadu pa si proprio destruição. Musica undi ta fla menina bo é boa. Mudjer ta mostra polpa. Musica ta fla po mo na tcxon. Mudjer ta poi mo na tcxon. Kel ki musica fla mudjer fasi.
Musicus nhos ruspeta mudjer des Ilha, ki foi mudjer batalhadora, e -chefe de familia.
In kre fla nhos ma mudjer caboverdianas ma ses corpo ka carni pa bendi, pa nhos dexa de usa midjer pa nhos bendi nhos produto.
Mudjeris nhos valoriza, ka nhos bendi nhos dignidade pa ilusão. Ka nhos desfila nhos corpo pa num clip.
E nós homi nu ka kre mudjer ki ta mostra polpa, ki ta poi mo na tcxon, ki ta tra rabo. Nu mesti mudjer ki ta valoriza, ki ta respeta e ta exige ruspetu.
Afinal mudjer é nos avó, nós mãe, nos mudjer, nos irmã, filha. Nu ruspeta mudjer musicos” fonte:dypk


text:
Cabo Verde ten mais di 6 mil kriansas sen nome di pai na certidon di nascimento
Adelcia ( nome ê ficticio pa prutegi si identidadi) Adélcia ê kodé di Marisa, un empregada di meza ki ta trabadja nun restaurante na Santa Maria, ilha do Sal.
Na si certidon di nascimento ta konsta ma Adélcia naci na dia 11 di Agosto di 2007, filha di mai solteira. Y pai?
Nome di pai ka sta na certidon.
Por motivos ki ka bali pena mensiona Alirio nega regista es kriansa ki naci dipos di ê termina si relason ku Marisa ( sima txeu otus pai iresponsável ê “da fora” kuandu ê da konta ma Marisa staba grávida)
Marisa nunka ka izigi nada di pai di Adélcia ki por por sentimentu di kulpa ou amor paternal poku a poku kumesa ta “aproxima” di es kriansa ( ê ta dal algun ajuda mas longe di kel penson alimentar ki lei ta estipula).
Adelcia ê un di kes 6.134 criansas ki na Cabo Verde sta spera pa Tribunal obriga pai pa registaz ( Marisa nunka ka bai kexa, mas kuandu ê bai el so regista Adelcia kazu sigui automaticamenti sima lei ta manda pa Procuradoria Geral da Republica pa investigason di paternidade já ki registo paternal ê obrigatorio).
Es numero di facto ê assustador ( e sta na relatorio di Situason di Justica di Ministerio Publico referentes a 2015/ 2016). E ta revela ma inda ten un grandi iresponsabilidade social di parti di certos homens cabo-verdianos ki sta enraizadu na nos kultura, na nos heransa komu povo.
90 % di es kriansas sen nomi di pai sta na Praia (5 226 cazus)
Es ê kuazi tudu fidju di mai solteiras y maioria ta kria djuntu ku irmons ki ten otu pai.
Tudu kriansa ten direito a nomi di pai na si certidon di nascimento ( Direito de Personalidade e Identidade). Pai tcheu bes ka ta regista fidju pa un kiston “economico” ( Si e ka regista ê ka ta fika obrigadu a dal kualker assistencia financeiro, assistencia pa saude y educason ou penson alimentar).
Tambe ê un kiston legal ja ki es kriansa ki pai ka regista ka fika por izemplu sen direito di heransa na cazu di morte di pai.
Dipos ten també kel vertente psicologico pamodi es mininus ta kria sen es “figura paternal” pa alen di burgonha ki es ta xinti ora ki es fladu ma es ka ten pai .
Por enkuantu Adelcia y milhares di otus kriansas na si situason sta spera pa Tribunal dicidi....Prucesu al-ves ê longu y na maioria di cazus ê ta favoreci pai pamodi pai simplismenti podi nega paternidade sen necesidadi di mostra prova (mai ê ki ten ki prova ma “tal flanu” ê ki ê pai di si fidju). Y komu na Cabo Verde inda ka ta fazedu teste di ADN al-ves ê dificil pa un mai prova kenha ki ê si pai di fidju.
Mas nen tudu pai ka ta fugi di es reponsabilidadi di regista fidju, embora ê un minoria ( na 2015 ovi 223 perfilhason na tudo 9 ilhas habitadas di Cabo Verde kuandu nes mesmu ano da entrada na Tribunal + 1.081 cazus pa investiga ) fonte:ok


text:
contici na madrugada di segunda fera na cidade di Providence
Raheem Alves, 24 anos, foi mortu a tiro pur volta di uma hora di madrugada di segunda-fera kuandu ê staba xintadu dentu di carro djuntu ku un otu joven kriolu ( Dillon dos Santos , 25 anos) nun parki di estasionamentu na sidadi di Providence, estado di Rhode Island.
Di acordu ku informason di policia un atirador ki konsigui fugi discarrega si arma kontra es automovel ki bu sta odja na foto kuandu es 2 jovens entra na carro dipos di sai di un discoteca ( Club Passion, na Providence). Na xaparia di carro polisia konta pelo menus 24 buracos y sinal di bala.
Alguns tiros atingi Alves di forma fatal enkuantu Dillon dos Santos, ki staba na asentu di kondutor, lebadu hospital ku ferimentos di bala na brasu esquerdo y sta speradu ma e ta sobrivivi.
Polisia ta acredita ma Dillon dos Santos ten possivel ligason ku gangs di rua ki na ultimos anos mata ou firi alguns di si amigos y familiares, incluindu Ryam Almeida, un kriolu ki asasinadu na sidadi di Pawtucket na fin d’anu di 2013.
Raheem Alves, pa si ladu, ê ta viveba ku familia na sidadi di Central Falls, pertu di Providence. Amigos y familiaris ta diskrevel komu un bon rapaz ki ka mereseba morri d’es manera. Ê termina Liceu na 2013 y ê frekuenta colégio duranti 3 anos. Pa alen di mai ku pai ê dexa un irmon y 4 irmans. Enterro sta previsto pa es sábado y pa djuda ku gastos sta en kursu un kampanha online. Kampanha online pa funeral y enterro di Raheem Alves - https://www.gofundme.com/proper-burial-for-raheem
fonte:ok


text:
Embaixador Extraordinário e Plenipotenciário de Federosson Russa ne República de Cabe Verde, dirigide pe caboverdiane ne lançamente de site de sis Embaixada ne Internet.
Karus Amigos,
É ku grandi satisfason que nu ta apresenta esse site oficial na Internet da Embaixada di Federason Russa na Repúblika di Kabuverdi. Nu sta convencidu que ta ba djuda na cooperason qui ta existi entre nus dos países. Um di kes objectivo di kriason dess “portal informativo” é da pa kabu-verdianos informason atulizada di Rússia (na área di geografia, historia, xefia di Stadu), ses relasons ku Kabuverdi. També informa sobre es potencialidadis di sujeitus da Federason e das empresas russas no domínio di sportason e investimentus. Nu sta txeu interessadu na dinamizason di cooperason ekunómica e kumersial. Nes pagina li nos podi inkontra informason di karáter konsular (vistos, tradusons, e.t.c.). Nos podi odja fotografias di Rússia antiga e di gossi, nos podi konsulta requisitos pa resebi bolsa di studu na Rússia.
Esse site també ta konta ku informason di Kabuverdi dirigidu pa empresários russos qui ta pretendi desenvolvi ses negósios li na Kabuverdi.
Nu ta spera que ess site ta ser útil e ta satisfazi tudu informason que nhos ta procura sobri Federason Russa.
També nu ta pidi tudu interessadu em estabelesi kontaktus ku empresas ou organizason russas nas áreas di ekonomia, kumersiu, kultura e edukason pa envia pa ess site ses ideias e pididu di informason. Nu ta prometi respondi ku tudu prazer. Nu ta spera nhos apoia na promoson dês site.
Kabuverdianamenti,
EMBAIXADOR DA FEDERAÇÃO RUSSA
ALEXANDER
NA REPÚBLICA DE CABO VERDE
KARPUSHIN


text:
10.4.12
Dexa de kontina
" (...) kuandu alunus soube di abertura di inkrisão_txeu alunus diriji_ _ pa ben inskrevé_ alunus gosta_ pisoas_ gosta di aprendé muzika_ ka tinha_ não é_ _ agora dja parsé oportunidadi_ é logu es ta prendé_ nu ten inskritu a volta di setenta y tal alunus_ todavia só ta frekuenta aulas sinkuenta y seti alunus_ purki alguns alunus ka ta inkuadra muitu ben na orariu ki skola ten_.
Sin_ nu ta gosta di ten mas dosentis primeru_ mas prufisoris purki mi N ta da aula di pianu y N ta munitoriza aula di gitarra_ y nu ta meste mas instrumentus_ ma nu sta fazé kel li_ sima kel li nu ten dos_ nu sta adkiri mas tres_ nu ten sinku instrumentu_ nu ten un pianu y nu sta nun prusesu di kriasão di mas un otu pianu_ purtantu a nivel di instrumentu nu sta razuavel_ é nesesariu mas_ ten kistão_purtantu mutus alunus_."
Du sabe ma Carlos Lúcio é kaboverdiano. El sta papia dialeto de Fogo ó de Santiago? Du sabe só ma el papia na kriolo.
Ampó gó, kriolo é sin prope: - kada kenha ta papia-l suma el kre, regra na papia kada kenha ta faze/uza di-sel.
- kudado, li-sin bu sta txobé na modjado. Kal ke regra pa skrebe na kriolo?
- Mos ku Ak bu ta skrebe sima bu ta papia. Bu ta papia? Antan, skrebe sima bu ta papia... ku AK, bu dexa de kontina txe(u).
(...)
Alguns kriolista ta kritika - kuaze senpre sen razan linguistiko, tarves birado pa un leitura mas politiko -Chelmichi e Varnhagen pamode es skrebe na ano 1841, kel dizaforo li:
(...) são apenas os filhos de Portugal que ainda falam a língua portuguesa; e mesmo estes acostumam-se logo à ridícula linguagem do país, geralmente usada e chamada a língua crioula, idioma o mais perverso, corrupto e imperfeito, sem construção, sem gramática, e que não se pode escrever (...)" (ALUPEC, 2000 :54).
Sitasão, sen kumentario splisito. Mas tendo en konsiderason kel transkrison li de riba, du ta pidi pa leitor matuta na kes parte sonbrado/sonbreado i/ó destakado.
Pa kaba, nos opinion: Lingua kaboverdiano ten un Gramatika. Ao kontrario, gramatika de kriolo kada falante ten di-sel... ba tá ta kontenta ku bus kriolos, bu spera pa Lingua Kabuverdiano subi strono el el só.
(1) desgravason feto nun alupec posivel.
Etiquetas: IN RNCv
Subscrever: Enviar comentários (Atom)


text:
pa Nanie pa bu konxi kultura di Cabo Verde primeru bu ten ki konxi stória di bu antepasadus ki ta mergudja na noti d’Africa ou na konfins di Europa.
Nau nau, e ka genecologista ( médica ki ta trata di assuntos di vagina)
Ê GENEALOGISTA: Pessoa ki ta investiga ligason familiar através di nomes, apelidos, fotografias, data y local di nascimento, etc. Ê di es forma ki Anna Lima, + konxidu pa Nanie, dja desvenda storia y antepasadus di txeu cabo-verdianos ki por alguma motivo kre conxi ses raiz.
Mas primeru odja moda ki es kriola nascida na Merka ta aprezenta si cabesa:
“Nha nome ê Anna Lima. N’naci y n’kria na estado di Massachussets, na Merka. N’ten un obseson pa Cabo Verde, pa si stória y si genealogia. N’tevi sorti di konxi nha bizavo Maria Coelho Rodrigues ki labantan interesi y inspiran pan konxi stória di nha familia. N’ta spera ma n’ta partilha y ma n’ta inspira otus pa discubri ses propria storia familiar”.
Pa Nanie, neta di Pa Bedju di Mosteiros, pa Nanie pa bu konxi kultura di Cabo Verde primeru bu ten ki konxi stória di bu antepasadus ki ta mergudja na noti d’Africa ou na konfins di Europa. So ora ki bu konxi stória di bu gerason ê ki bu ta komprendi verdaderu sentidu di es palavra dificil di xplica ki nu ta txoma kauverdianidadi.
PATOLOGISTA DI LINGUAGEN
Mas Nanie Lima ê ka genealogista di profison. Korri tras di si antepasadus y djuda otus a discubri si raiz ê un paixon ki ê ta partilha ku si verdaderu prufison ki ê Terapista di Fala y di Linguagen (Speech Pathologist) un especialidadi ki ta djuda pessoas (sobretudu criansas) ki ten prublema na papia ou na intendi. Si “dotes” di genealogista ta djudal txeu sobretudo ora ki ê ta trata di pacientes ki ten prublema di memoria.
Nanie ta partilha si estudos y investigasons na blog “ The Creola Genealogist” ki bu podi vizita : https://the-creola-genealogist.com/ fonte;ok